02016A1021(01) — EL — 02.12.2019 — 001.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:









▼B

ΕΝΔΙΑΜΕΣΗ ΣΥΜΦΩΝΙΑ ΟΙΚΟΝΟΜΙΚΗΣ ΕΤΑΙΡΙΚΗΣ ΣΧΕΣΗΣ

μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου

ΠΙΝΑΚΑΣ ΠΕΡΙΕΧΟΜΕΝΩΝ ΠΡΟΟΙΜΙΟ ΤΙΤΛΟΣ I: ΣΤΟΧΟΙ ΤΙΤΛΟΣ II: ΕΤΑΙΡΙΚΗ ΣΧΕΣΗ ΓΙΑ ΤΗΝ ΑΝΑΠΤΥΞΗ ΤΙΤΛΟΣ III: ΕΜΠΟΡΙΚΟ ΚΑΘΕΣΤΩΣ ΓΙΑ ΤΑ ΕΜΠΟΡΕΥΜΑΤΑ ΚΕΦΑΛΑΙΟ 1: ΔΑΣΜΟΙ ΚΑΙ ΜΗ ΔΑΣΜΟΛΟΓΙΚΑ ΜΕΤΡΑ ΚΕΦΑΛΑΙΟ 2: ΜΕΤΡΑ ΕΜΠΟΡΙΚΗΣ ΑΜΥΝΑΣ ΚΕΦΑΛΑΙΟ 3: ΔΙΕΥΚΟΛΥΝΣΗ ΤΩΝ ΤΕΛΩΝΕΙΑΚΩΝ ΔΙΑΔΙΚΑΣΙΩΝ ΚΑΙ ΤΩΝ ΕΜΠΟΡΙΚΩΝ ΣΥΝΑΛΛΑΓΩΝ ΚΕΦΑΛΑΙΟ 4: ΤΕΧΝΙΚΟΙ ΦΡΑΓΜΟΙ ΤΟΥ ΕΜΠΟΡΙΟΥ ΚΑΙ ΥΓΕΙΟΝΟΜΙΚΑ ΚΑΙ ΦΥΤΟΫΓΕΙΟΝΟΜΙΚΑ ΜΕΤΡΑ ΤΙΤΛΟΣ IV: ΥΠΗΡΕΣΙΕΣ, ΕΠΕΝΔΥΣΕΙΣ ΚΑΙ ΚΑΝΟΝΕΣ ΣΧΕΤΙΚΟΙ ΜΕ ΤΟ ΕΜΠΟΡΙΟ ΤΙΤΛΟΣ V: ΑΠΟΤΡΟΠΗ ΚΑΙ ΔΙΕΥΘΕΤΗΣΗ ΔΙΑΦΟΡΩΝ ΚΕΦΑΛΑΙΟ 1: ΣΤΟΧΟΣ ΚΑΙ ΠΕΔΙΟ ΕΦΑΡΜΟΓΗΣ ΚΕΦΑΛΑΙΟ 2: ΔΙΑΒΟΥΛΕΥΣΕΙΣ ΚΑΙ ΔΙΑΜΕΣΟΛΑΒΗΣΗ ΚΕΦΑΛΑΙΟ 3: ΔΙΑΔΙΚΑΣΙΕΣ ΕΠΙΛΥΣΗΣ ΤΩΝ ΔΙΑΦΟΡΩΝ ΚΕΦΑΛΑΙΟ 4: ΓΕΝΙΚΕΣ ΔΙΑΤΑΞΕΙΣ ΤΙΤΛΟΣ VI: ΓΕΝΙΚΕΣ ΕΞΑΙΡΕΣΕΙΣ ΤΙΤΛΟΣ VII: ΘΕΣΜΙΚΕΣ, ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ ΠΡΟΣΑΡΤΗΜΑ Ι ΠΡΟΪΟΝΤΑ ΠΡΟΤΕΡΑΙΟΤΗΤΑΣ ΠΟΥ ΕΞΑΓΟΝΤΑΙ ΑΠΟ ΤΗ ΓΚΑΝΑ ΣΤΗΝ ΕΚ ΠΡΟΣΑΡΤΗΜΑ ΙΙ ΑΡΜΟΔΙΕΣ ΑΡΧΕΣ ΠΑΡΑΡΤΗΜΑ 1: ΤΕΛΩΝΕΙΑΚΟΙ ΔΑΣΜΟΙ ΤΩΝ ΠΡΟΪΟΝΤΩΝ, ΚΑΤΑΓΩΓΗΣ ΓΚΑΝΑΣ ΠΑΡΑΡΤΗΜΑ 2: ΤΕΛΩΝΕΙΑΚΟΙ ΔΑΣΜΟΙ ΤΩΝ ΠΡΟΪΟΝΤΩΝ, ΚΑΤΑΓΩΓΗΣ ΤΟΥ ΜΕΡΟΥΣ ΕΚ ΠΑΡΑΡΤΗΜΑ 3: ΚΑΤΑΛΟΓΟΣ ΤΕΛΩΝ ΚΑΙ ΑΛΛΩΝ ΕΠΙΒΑΡΥΝΣΕΩΝ ΤΟΥ ΜΕΡΟΥΣ ΓΚΑΝΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 11 ΠΑΡΑΓΡΑΦΟΣ 2 ΠΑΡΑΡΤΗΜΑ 4: ΚΑΤΑΛΟΓΟΣ ΤΩΝ ΕΞΟΧΩΣ ΑΠΟΚΕΝΤΡΩΝ ΠΕΡΙΟΧΩΝ ΤΟΥ ΜΕΡΟΥΣ ΕΚ ΤΙΣ ΟΠΟΙΕΣ ΑΦΟΡΑ ΤΟ ΑΡΘΡΟ 74 ΠΡΩΤΟΚΟΛΛΟ ΓΙΑ ΤΗΝ ΑΜΟΙΒΑΙΑ ΣΥΝΔΡΟΜΗ ΜΕΤΑΞΥ ΔΙΟΙΚΗΤΙΚΩΝ ΑΡΧΩΝ ΣΕ ΤΕΛΩΝΕΙΑΚΑ ΖΗΤΗΜΑΤΑ







Η ΔΗΜΟΚΡΑΤΙΑ ΤΗΣ ΓΚΑΝΑΣ αφενός, και ΤΟ ΒΑΣΙΛΕΙΟ ΤΟΥ ΒΕΛΓΙΟΥ, Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ, Η ΤΣΕΧΙΚΗ ΔΗΜΟΚΡΑΤΙΑ, TO ΒΑΣΙΛΕΙΟ ΤΗΣ ΔΑΝΙΑΣ, Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ, Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ, Η ΙΡΛΑΝΔΙΑ, Η ΕΛΛΗΝΙΚΗ ΔΗΜΟΚΡΑΤΙΑ, ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ, Η ΓΑΛΛΙΚΗ ΔΗΜΟΚΡΑΤΙΑ, Η ΙΤΑΛΙΚΗ ΔΗΜΟΚΡΑΤΙΑ, Η ΚΥΠΡΙΑΚΗ ΔΗΜΟΚΡΑΤΙΑ, Η ΔΗΜΟΚΡΑΤΙΑ ΤΗΣ ΛΕΤΤΟΝΙΑΣ, Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ, ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ, Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ, Η ΜΑΛΤΑ, ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ, Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ, Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ, Η ΠΟΡΤΟΓΑΛΙΚΗ ΔΗΜΟΚΡΑΤΙΑ, Η ΡΟΥΜΑΝΙΑ, Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ, Η ΣΛΟΒΑΚΙΚΗ ΔΗΜΟΚΡΑΤΙΑ, Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ, ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ, ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ, και Η ΕΥΡΩΠΑΪΚΗ ΚΟΙΝΟΤΗΤΑ αφετέρου, ΠΡΟΟΙΜΙΟ ΕΧΟΝΤΑΣ ΥΠΟΨΗ τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στην Κοτονού στις 23 Ιουνίου 2000 και αναθεωρήθηκε στο Λουξεμβούργο, στις 25 Ιουνίου 2005 (εφεξής «συμφωνία του Κοτονού»)· ΕΧΟΝΤΑΣ ΥΠΟΨΗ το γεγονός ότι οι εμπορικές προτιμήσεις που χορηγήθηκαν στο πλαίσιο της συμφωνίας της Κοτονού λήγουν στις 31 Δεκεμβρίου 2007· ΕΧΟΝΤΑΣ ΥΠΟΨΗ τον πιθανό αρνητικό αντίκτυπο της λήξης των εμπορικών προτιμήσεων Κοτονού στις εμπορικές συναλλαγές μεταξύ των μερών εφόσον δεν θεσμοθετηθεί διάδοχη εμπορική ρύθμιση συμβατή με τον Παγκόσμιο Οργανισμό Εμπορίου (ΠΟΕ) μέχρι την 1η Ιανουαρίου 2008· ΑΝΑΓΝΩΡΙΖΟΝΤΑΣ, συνεπώς, την ανάγκη να συναφθεί ενδιάμεση συμφωνία που θα διαφυλάσσει τα οικονομικά και εμπορικά συμφέροντα των μερών· EKTIMΩΝΤΑΣ ότι τα μέρη επιθυμούν να ενισχύσουν περαιτέρω τους οικονομικούς και εμπορικούς δεσμούς τους και να δημιουργήσουν στενές και μόνιμες σχέσεις βασισμένες στην εταιρική σχέση και τη συνεργασία· ΕΚΤΙΜΩΝΤΑΣ τη σημασία που αποδίδουν τα μέρη στις αρχές και τους κανόνες που διέπουν το πολυμερές εμπορικό σύστημα, και ιδίως στα δικαιώματα και τις υποχρεώσεις που προβλέπει η Γενική Συμφωνία Δασμών και Εμπορίου (ΓΣΔΕ 1994) και άλλες πολυμερείς συμφωνίες που προσαρτώνται στη Συμφωνία για την ίδρυση του Παγκόσμιου Οργανισμού Εμπορίου (εφεξής αποκαλούμενη «συμφωνία για την ίδρυση του ΠΟΕ»), καθώς και στην ανάγκη της διαφανούς και αμερόληπτης εφαρμογής τους· ΕΠΙΒΕΒΑΙΩΝΟΝΤΑΣ τη δέσμευσή τους για τον σεβασμό των ανθρώπινων δικαιωμάτων, των δημοκρατικών αρχών και του κράτους δικαίου, που αποτελούν τα ουσιώδη στοιχεία της συμφωνίας της Κοτονού, και για την ορθή διακυβέρνηση, που αποτελεί το θεμελιώδες στοιχείο της συμφωνίας της Κοτονού· ΕΚΤΙΜΩΝΤΑΣ την ανάγκη να προωθήσουν και να επιταχύνουν την οικονομική, πολιτιστική και κοινωνική ανάπτυξη, με σκοπό να συμβάλλουν στην ειρήνη και στην ασφάλεια και να προαγάγουν ένα σταθερό και δημοκρατικό πολιτικό πλαίσιο· ΕΚΤΙΜΩΝΤΑΣ τη σημασία που αποδίδουν τα μέρη στους αναπτυξιακούς στόχους που συμφωνήθηκαν σε διεθνές επίπεδο, καθώς και στους αναπτυξιακούς στόχους της χιλιετίας που έθεσαν τα Ηνωμένα Έθνη· ΕΠΙΒΕΒΑΙΩΝΟΝΤΑΣ τη δέσμευσή τους να εργασθούν από κοινού για την επίτευξη των στόχων της συμφωνίας της Κοτονού, συμπεριλαμβανομένης της εξάλειψης της φτώχειας, της αειφόρου ανάπτυξης και της βαθμιαίας ενσωμάτωσης των κρατών ΑΚΕ στην παγκόσμια οικονομία· ΕΠΙΘΥΜΩΝΤΑΣ να δημιουργήσουν νέες ευκαιρίες απασχόλησης, προσέλκυσης επενδύσεων και βελτίωσης των όρων διαβίωσης στο έδαφος των μερών, προωθώντας παράλληλα την αειφόρο ανάπτυξη· ΕΚΤΙΜΩΝΤΑΣ τη σημασία των παραδοσιακών δεσμών που υφίστανται μεταξύ της Ευρωπαϊκής Κοινότητας, των κρατών μελών της και των κρατών της Δυτικής Αφρικής, και ιδίως των ιστορικών, πολιτικών και οικονομικών δεσμών· ΑΝΑΓΝΩΡΙΖΟΝΤΑΣ τη διαφορά του επιπέδου οικονομικής και κοινωνικής ανάπτυξης μεταξύ των κρατών της Δυτικής Αφρικής και της Ευρωπαϊκής Κοινότητας· ΕΧΟΝΤΑΣ ΤΗΝ ΠΕΠΟΙΘΗΣΗ ότι η παρούσα συμφωνία θα δημιουργήσει ένα νέο και ευνοϊκότερο περιβάλλον για τη σχέση στους τομείς της οικονομικής διακυβέρνησης, του εμπορίου και των επενδύσεων και θα δημιουργήσει νέες προοπτικές για τη μεγέθυνση και την ανάπτυξη· ΑΝΑΓΝΩΡΙΖΟΝΤΑΣ τη σημασία της αναπτυξιακής συνεργασίας για την εφαρμογή της παρούσας συμφωνίας· ΑΝΑΜΕΝΟΝΤΑΣ τη σύναψη συνολικής συμφωνίας οικονομικής εταιρικής σχέσης μεταξύ των κρατών της Δυτικής Αφρικής και της Ευρωπαϊκής Κοινότητας· ΕΠΙΒΕΒΑΙΩΝΟΝΤΑΣ τη δέσμευσή τους να στηρίξουν την περιφερειακή ολοκλήρωση της Δυτικής Αφρικής, και ιδίως να προωθήσουν την περιφερειακή οικονομική ολοκλήρωση ως ουσιώδες εργαλείο της ένταξης της Δυτικής Αφρικής στην παγκόσμια οικονομία, βοηθώντας την να αντιμετωπίσει τις προκλήσεις που συνδέονται με την παγκοσμιοποίηση και να επιτύχει την οικονομική και κοινωνική ανάπτυξη στην οποία αποβλέπει, ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:







ΤΙΤΛΟΣ I

ΣΤΟΧΟΙ

Άρθρο 1

Συμφωνία-πλαίσιο

Η παρούσα συμφωνία καθορίζει το αρχικό πλαίσιο συμφωνίας οικονομικής εταιρικής σχέσης (ΣΟΕΣ).

Άρθρο 2

Στοχοι

Οι στόχοι της παρούσας συμφωνίας είναι οι ακόλουθοι:

α) να μπορέσει η Γκάνα να επωφεληθεί από τη βελτιωμένη πρόσβαση στην αγορά που παρέχει το μέρος ΕΚ στο πλαίσιο των διαπραγματεύσεων ΣΟΕΣ και να αποφευχθεί έτσι η διαταραχή των συναλλαγών μεταξύ της Γκάνας και της Ευρωπαϊκής Κοινότητας λόγω της λήξης του μεταβατικού εμπορικού καθεστώτος της συμφωνίας της Κοτονού στις 31 Δεκεμβρίου 2007, εν αναμονή της σύναψης πλήρους ΣΟΕΣ·

β) να τεθούν οι βάσεις για τη διαπραγμάτευση ΣΟΕΣ, η οποία θα συμβάλλει στη μείωση της φτώχειας, θα προωθήσει την περιφερειακή ολοκλήρωση και την ορθή διακυβέρνηση στη Δυτική Αφρική και θα βελτιώσει τις δυνατότητες της Δυτικής Αφρικής στους τομείς της εμπορικής πολιτικής και των συναφών με το εμπόριο ζητημάτων·

γ) να προαχθεί η αρμονική και βαθμιαία ενσωμάτωση της Γκάνας στην παγκόσμια οικονομία, σύμφωνα με τις πολιτικές επιλογές και τις αναπτυξιακές προτεραιότητές της·

δ) να ενισχυθούν οι υφιστάμενοι δεσμοί μεταξύ των μερών με βάση την αλληλεγγύη και το αμοιβαίο συμφέρον·

ε) να εκπονηθεί συμφωνία συμβατή με το άρθρο XXIV της ΓΣΔΕ 1994.







ΤΙΤΛΟΣ II

ΕΤΑΙΡΙΚΗ ΣΧΕΣΗ ΓΙΑ ΤΗΝ ΑΝΑΠΤΥΞΗ

Άρθρο 3

Αναπτυξιακή συνεργασία στο πλαίσιο της παρούσας συμφωνίας

Τα μέρη δεσμεύονται να συνεργάζονται για την υλοποίηση της παρούσας συμφωνίας και να συνδράμουν το μέρος Γκάνα για την επίτευξη των στόχων της ΣΟΕΣ. Η συνεργασία αυτή μπορεί να λαμβάνει χρηματοοικονομικές και μη χρηματοοικονομικές μορφές.

Άρθρο 4

Συνεργασία για τη χρηματοδότηση της ανάπτυξης στο πλαίσιο της παρούσας συμφωνίας

1. Η αναπτυξιακή συνεργασία για την περιφερειακή οικονομική συνεργασία και ολοκλήρωση, όπως προβλέπεται στη συμφωνία της Κοτονού, πραγματοποιείται έτσι ώστε να μεγιστοποιούνται τα αναμενόμενα οφέλη της παρούσας συμφωνίας.

2. Η χρηματοδότηση της Ευρωπαϊκής Κοινότητας σχετικά με τη συνεργασία για την ανάπτυξη μεταξύ του μέρους Γκάνα και της Ευρωπαϊκής Κοινότητας, η οποία στηρίζει την εφαρμογή της παρούσας συμφωνίας, πραγματοποιείται στο πλαίσιο των κανόνων και των σχετικών διαδικασιών που προβλέπονται από τη συμφωνία της Κοτονού, ιδίως των διαδικασιών προγραμματισμού του Ευρωπαϊκού Ταμείου Ανάπτυξης, και στο πλαίσιο των σχετικών μέτρων που χρηματοδοτούνται από τον Γενικό Προϋπολογισμό της Ευρωπαϊκής Ένωσης. Μία από τις προτεραιότητες, στο πλαίσιο αυτό, είναι και η υποστήριξη της εφαρμογής της τρέχουσας ΣΟΕΣ.

3. Τα κράτη μέλη της Ευρωπαϊκής Κοινότητας αναλαμβάνουν συλλογικά να υποστηρίζουν, μέσω των αντίστοιχων πολιτικών και μέσων τους για την ανάπτυξη, τις δραστηριότητες της αναπτυξιακής συνεργασίας για την περιφερειακή οικονομική συνεργασία και ολοκλήρωση και για την εφαρμογή της παρούσας συμφωνίας, τόσο σε εθνικό όσο και σε περιφερειακό επίπεδο, σύμφωνα με τις αρχές της συμπληρωματικότητας και της αποτελεσματικότητας της βοήθειας.

4. Τα μέρη συνεργάζονται προκειμένου να διευκολύνουν τη συμμετοχή και άλλων χορηγών πρόθυμων να στηρίξουν τις προσπάθειες του μέρους Γκάνα για την επίτευξη των στόχων της παρούσας συμφωνίας.

5. Τα μέρη αναγνωρίζουν τη χρησιμότητα των περιφερειακών μηχανισμών χρηματοδότησης, όπως το Περιφερειακό Ταμείο ΣΟΕΣ που ιδρύθηκε από και για τις περιοχές προκειμένου να διοχετεύει τη χρηματοδότηση σε περιφερειακό και εθνικό επίπεδο και να υλοποιεί αποτελεσματικά τα συνοδευτικά μέτρα της παρούσας συμφωνίας. Η Ευρωπαϊκή Κοινότητα δεσμεύεται να διοχετεύει τη στήριξή της είτε μέσω των ίδιων μηχανισμών χρηματοδότησης της περιφέρειας είτε μέσω των μηχανισμών που συμφωνούν τα μέρη της παρούσας συμφωνίας βάσει των κανόνων και των διαδικασιών που προβλέπει η συμφωνία της Κοτονού και σύμφωνα με τις αρχές αποτελεσματικότητας της βοήθειας που όρισε η Δήλωση του Παρισιού, με στόχο την εξασφάλιση απλής, αποτελεσματικής και ταχείας υλοποίησης.

6. Στο πλαίσιο της εφαρμογής των παραγράφων 1 έως 5, τα μέρη δεσμεύονται να συνεργάζονται σε χρηματοδοτικά και μη χρηματοδοτικά θέματα στους τομείς τους οποίους αφορούν τα άρθρα 5, 6, 7 και 8.

Άρθρο 5

Επιχειρηματικό κλίμα

Τα μέρη συμφωνούν ότι το επιχειρηματικό κλίμα αποτελεί ουσιαστικό όχημα οικονομικής ανάπτυξης και, συνεπώς, ότι στόχος των διατάξεων της παρούσας συμφωνίας είναι να συμβάλλουν σε αυτόν τον κοινό στόχο.

Τα μέρη δεσμεύονται, σύμφωνα με τις διατάξεις του άρθρου 4, να προωθούν διαρκώς τη βελτίωση του επιχειρηματικού κλίματος.

Άρθρο 6

Στήριξη για την εφαρμογή των κανόνων

Τα μέρη συμφωνούν ότι η εφαρμογή των κανόνων που αφορούν το εμπόριο, για τους οποίους αναφέρονται λεπτομερώς οι τομείς συνεργασίας στα διάφορα κεφάλαια της παρούσας συμφωνίας, αποτελούν ουσιώδες στοιχείο για την επίτευξη των στόχων της παρούσας συμφωνίας. Η συνεργασία στον τομέα αυτόν υλοποιείται σύμφωνα με τις διατάξεις που προβλέπονται στο άρθρο 4.

Άρθρο 7

Ενίσχυση και αναβάθμιση παραγωγικών κλάδων

Στο πλαίσιο της εφαρμογής της παρούσας συμφωνίας, τα μέρη υπογραμμίζουν τη βούλησή τους να προωθήσουν την αναβάθμιση της ανταγωνιστικότητας των παραγωγικών κλάδων τους οποίους αφορά η παρούσα συμφωνία με τη Γκάνα.

Τα μέρη συμφωνούν να συνεργάζονται μέσω των εργαλείων συνεργασίας που ορίζονται στο άρθρο 4 και να στηρίζουν:

— την αναδιάρθρωση του ιδιωτικού τομέα έναντι των νέων οικονομικών ευκαιριών που δημιουργεί η παρούσα συμφωνία·

— τη χάραξη και την εφαρμογή στρατηγικών αναβάθμισης·

— τη βελτίωση του περιβάλλοντος του ιδιωτικού τομέα και του επιχειρηματικού κλίματος σύμφωνα με τα άρθρα 5 και 6·

— την προώθηση εταιρικής σχέσης μεταξύ των ιδιωτικών κλάδων αμφοτέρων των μερών.

Άρθρο 8

Συνεργασία για τη χρηματοοικονομική προσαρμογή

1. Τα μέρη αναγνωρίζουν την πρόκληση που συνεπάγεται για τη Γκάνα η εξάλειψη ή η σημαντική μείωση των δασμών, την οποία προβλέπει η παρούσα συμφωνία και συμφωνούν να ξεκινήσουν διάλογο και συνεργασία στον τομέα αυτό.

2. Με βάση το χρονοδιάγραμμα ελευθέρωσης που συμφώνησαν τα μέρη στην παρούσα συμφωνία, τα μέρη συμφωνούν να ξεκινήσουν διάλογο σε βάθος για τα μέτρα δημοσιονομικής προσαρμογής που θα οδηγήσουν μελλοντικά στη δημοσιονομική ισορροπία της Γκάνας.

3. Τα μέρη συμφωνούν να συνεργάζονται, στο πλαίσιο των διατάξεων του άρθρου 4, κυρίως μέσω της διευκόλυνσης μέτρων στήριξης στους ακόλουθους τομείς:

α) Σημαντικού βαθμού συμβολή στην απορρόφηση του καθαρού δημοσιονομικού αντικτύπου, σε πλήρη συμμόρφωση με τις δημοσιονομικές μεταρρυθμίσεις·

β) στήριξη των δημοσιονομικών μεταρρυθμίσεων συμπληρωματικά προς τον διάλογο για το ζήτημα αυτό.

Άρθρο 9

Συνεργασία στα διεθνή fora

Τα μέρη επιδιώκουν τη συνεργασία στο πλαίσιο όλων των διεθνών fora όταν συζητούνται ζητήματα σχετικά με την παρούσα εταιρική σχέση.







ΤΙΤΛΟΣ III

ΕΜΠΟΡΙΚΟ ΚΑΘΕΣΤΩΣ ΓΙΑ ΤΑ ΕΜΠΟΡΕΥΜΑΤΑ







ΚΕΦΑΛΑΙΟ 1

Δασμοι και μη δασμολογικα μετρα

Άρθρο 10

Δασμός

1. Ως δασμός νοείται κάθε δασμός ή άλλη επιβάρυνση, συμπεριλαμβανομένων όλων των μορφών πρόσθετων τελών ή επιβαρύνσεων, που επιβάλλονται κατά την εισαγωγή ή εξαγωγή εμπορευμάτων, στον οποίον δεν συμπεριλαμβάνονται:

α) επιβαρύνσεις ισοδύναμες με εσωτερικούς φόρους ή άλλες εσωτερικές επιβαρύνσεις που επιβάλλονται σύμφωνα με το άρθρο 19·

β) μέτρα αντιντάμπινγκ, μέτρα αντιστάθμισης και μέτρα διασφάλισης που επιβάλλονται σύμφωνα με το κεφάλαιο 2·

γ) τέλη ή άλλες επιβαρύνσεις που επιβάλλονται σύμφωνα με το άρθρο 11.

2. Για κάθε προϊόν, οι βασικοί δασμοί στους οποίους είναι εφαρμοστέες οι διαδοχικές μειώσεις διευκρινίζονται στο δασμολόγιο κάθε μέρους.

Άρθρο 11

Τέλη και άλλες επιβαρύνσεις

1. Τα μέρη επιβεβαιώνουν τη δέσμευσή τους να τηρούν τις διατάξεις του άρθρου VIII της ΓΣΔΕ 1994.

2. Εντούτοις, τα τέλη και οι άλλες επιβαρύνσεις που αφορούν ήδη υπάρχουσες κατά τον χρόνο υπογραφής της παρούσας συμφωνίας νομικές υποχρεώσεις, κατά τα αναφερόμενα στο Παράρτημα 3, συνεχίζουν να επιβάλλονται για μια περίοδο δέκα ετών κατ' ανώτατο όριο. Η περίοδος αυτή μπορεί να παραταθεί με απόφαση της Επιτροπής ΣΟΕΣ, αν αυτό είναι απαραίτητο για την τήρηση των εν λόγω νομικών υποχρεώσεων.

Άρθρο 12

Δασμοί επί των προϊόντων, καταγωγής Γκάνας

Τα προϊόντα, καταγωγής Γκάνας, εισάγονται στο μέρος ΕΚ ατελώς, εκτός από τα προϊόντα που αναφέρονται στο Παράρτημα 1 και υπό τους όρους που προσδιορίζονται σε αυτό.

Άρθρο 13

Δασμοί επί των προϊόντων, καταγωγής του μέρους ΕΚ

Οι δασμοί επί των προϊόντων, καταγωγής του μέρους ΕΚ, που εισάγονται στη Γκάνα, μειώνονται ή καταργούνται σύμφωνα με το χρονοδιάγραμμα δασμολογικής ελευθέρωσης που παρατίθεται στο Παράρτημα 2.

Άρθρο 14

Κανόνες καταγωγής

Για τους σκοπούς του παρόντος κεφαλαίου, ως «προϊόντα καταγωγής» ή «καταγόμενα προϊόντα» νοούνται τα εμπορεύματα τα οποία πληρούν τους προτιμησιακούς κανόνες καταγωγής που ισχύουν την 1η Ιανουαρίου 2008 μεταξύ των μερών.

Τα μέρη θεσπίζουν, το αργότερο στις 30 Ιουνίου 2008, ένα κοινό και αμοιβαίο καθεστώς το οποίο διέπει τους κανόνες καταγωγής και τίθεται σε ισχύ το αργότερο την ημερομηνία προσωρινής εφαρμογής της παρούσας συμφωνίας· το καθεστώς αυτό βασίζεται στους κανόνες καταγωγής τους οποίους προβλέπει η συμφωνία της Κοτονού και προβλέπει βελτίωση, λαμβάνοντας υπόψη τους αναπτυξιακούς στόχους της Γκάνας. Το νέο αυτό καθεστώς προσαρτάται στην παρούσα συμφωνία από την Επιτροπή ΣΟΕΣ.

Το αργότερο 3 έτη μετά την έναρξη ισχύος της παρούσας συμφωνίας, τα μέρη επανεξετάζουν τις ισχύουσες διατάξεις που διέπουν τους κανόνες καταγωγής με στόχο την απλούστευση των εννοιών και των μεθόδων που χρησιμοποιούνται για τον προσδιορισμό της καταγωγής, λαμβανομένων υπόψη των αναπτυξιακών στόχων της Γκάνας. Στο πλαίσιο της εν λόγω διαδικασίας αναθεώρησης, τα μέρη θα λαμβάνουν υπόψη τις τεχνολογικές εξελίξεις, τις παραγωγικές διαδικασίες και κάθε άλλο παράγοντα, συμπεριλαμβανομένων των επιτελούμενων μεταρρυθμίσεων, σχετικά με τους κανόνες καταγωγής που ενδεχομένως απαιτούν τροποποίηση του καθεστώτος που προέκυψε από τις αμοιβαίες διαπραγματεύσεις. Οποιαδήποτε τροποποίηση ή αντικατάσταση πραγματοποιείται με απόφαση της Επιτροπής ΣΟΕΣ.

Άρθρο 15

Ρήτρα Standstill

1. Παρά τα άρθρα 23 και 24, από την ημερομηνία έναρξης ισχύος της παρούσας συμφωνίας, δεν επιβάλλονται νέοι εισαγωγικοί δασμοί στις εμπορικές συναλλαγές μεταξύ των μερών, ούτε αυξάνονται οι δασμοί που ήδη επιβάλλονται στις εμπορικές συναλλαγές μεταξύ των μερών.

2. Παρά την παράγραφο 1, στο πλαίσιο της οριστικοποίησης της εφαρμογής του κοινού εξωτερικού δασμολογίου της Οικονομικής Κοινότητας των Δυτικοαφρικανικών Κρατών (ECOWAS), η Γκάνα μπορεί να αναθεωρήσει, μέχρι τις 31 Δεκεμβρίου 2011, τους βασικούς δασμούς που επιβάλλει σε εμπορεύματα, καταγωγής της Ευρωπαϊκής Κοινότητας, εφόσον η γενική επίπτωση των δασμών αυτών δεν είναι μεγαλύτερη από εκείνη των δασμών που αναφέρονται στο Παράρτημα 2.

Άρθρο 16

Εξαγωγικοί δασμοί

Από την ημερομηνία έναρξης ισχύος της παρούσας συμφωνίας, δεν επιβάλλονται νέοι εξαγωγικοί δασμοί ή ισοδύναμες επιβαρύνσεις στις εμπορικές συναλλαγές μεταξύ των μερών, ούτε αυξάνονται οι δασμοί που ήδη εφαρμόζονται.

Σε εξαιρετικές περιπτώσεις, αν το μέρος Γκάνα αποδεικνύει την ύπαρξη ειδικών αναγκών από άποψη εσόδων, προστασίας νηπιακής βιομηχανίας ή περιβαλλοντικής προστασίας, μπορούν να επιβάλλονται προσωρινοί εξαγωγικοί δασμοί ή ισοδύναμες επιβαρύνσεις και να αυξάνεται η επίπτωση των υφισταμένων, μετά από διαβουλεύσεις με το μέρος ΕΚ, σε περιορισμένο αριθμό επιπλέον εμπορευμάτων.

Τα μέρη συμφωνούν να επανεξετάσουν τις διατάξεις του παρόντος άρθρου στο πλαίσιο της Επιτροπής ΣΟΕΣ το αργότερο εντός 3 ετών από την ημερομηνία έναρξης ισχύος της παρούσας συμφωνίας, λαμβάνοντας πλήρως υπόψη τον αντίκτυπό τους στην ανάπτυξη και την οικονομική διαφοροποίηση του μέρους Γκάνα.

Άρθρο 17

Ευνοϊκότερη μεταχείριση βάσει των συμφωνιών ελεύθερων συναλλαγών

1. Όσον αφορά τα ζητήματα που καλύπτονται από το παρόν κεφάλαιο, το μέρος ΕΚ χορηγεί στο μέρος Γκάνα οποιαδήποτε ευνοϊκότερη μεταχείριση που είναι εφαρμοστέα λόγω του ότι το μέρος ΕΚ καθίσταται μέρος συμφωνίας ελεύθερων συναλλαγών με τρίτες χώρες μετά την υπογραφή της παρούσας συμφωνίας.

2. Όσον αφορά τα ζητήματα που καλύπτονται από το παρόν κεφάλαιο, το μέρος Γκάνα χορηγεί στο μέρος ΕΚ οποιαδήποτε ευνοϊκότερη μεταχείριση που είναι εφαρμοστέα λόγω του ότι το μέρος Γκάνα καθίσταται μέρος συμφωνίας ελεύθερων συναλλαγών με τρίτες χώρες μετά την υπογραφή της παρούσας συμφωνίας.

3. Αν το μέρος Γκάνα επιτύχει από σημαντικό εμπορικό εταίρο κατά πολύ ευνοϊκότερη μεταχείριση από τη μεταχείριση που προσφέρει το μέρος ΕΚ, τα μέρη διεξάγουν διαβουλεύσεις και αποφασίζουν από κοινού, την εφαρμογή των διατάξεων της παραγράφου 2.

4. Οι διατάξεις του παρόντος κεφαλαίου δεν ερμηνεύονται κατά την έννοια ότι υποχρεώνουν τα μέρη να επεκτείνουν αμοιβαία οποιαδήποτε προτιμησιακή μεταχείριση που εφαρμόζεται ως αποτέλεσμα του γεγονότος ότι το ένα από αυτά έχει καταστεί μέρος συμφωνίας ελεύθερων συναλλαγών με τρίτα μέρη κατά την ημερομηνία υπογραφής της παρούσας συμφωνίας.

5. Για τους σκοπούς του παρόντος άρθρου, ως «συμφωνία ελεύθερων συναλλαγών» νοείται κάθε συμφωνία που ελευθερώνει ουσιαστικά το εμπόριο και προβλέπει την ανυπαρξία ή την κατάργηση ουσιαστικά κάθε διάκρισης μεταξύ των μερών της, μέσω της κατάργησης των ισχυόντων μέτρων που εισάγουν διακρίσεις ή/και της απαγόρευσης νέων μέτρων που εισάγουν δυσμενέστερες διακρίσεις, είτε κατά την έναρξη ισχύος της παρούσας συμφωνίας είτε βάσει εύλογου χρονοδιαγράμματος.

6. Για τους σκοπούς του παρόντος άρθρου, ως «σημαντικός εμπορικός εταίρος» νοείται κάθε ανεπτυγμένη χώρα ή κάθε χώρα που αντιπροσωπεύει μερίδιο των παγκόσμιων εμπορικών εξαγωγών άνω του 1 % ετησίως πριν από την έναρξη ισχύος της συμφωνίας ελεύθερων συναλλαγών που αναφέρεται στην παράγραφο 2 ή οποιαδήποτε ομάδα χωρών που δρα μεμονωμένα, συλλογικά ή μέσω συμφωνίας ελεύθερων συναλλαγών που αντιστοιχεί συλλογικά σε μερίδιο των παγκόσμιων εξαγωγών εμπορευμάτων άνω του 1,5 % ετησίως πριν από την έναρξη ισχύος της συμφωνίας ελεύθερων συναλλαγών που αναφέρεται στην παράγραφο 2 ( 1 ).

Άρθρο 18

Απαγόρευση των ποσοτικών περιορισμών

Παρά τις διατάξεις των άρθρων 23, 24 και 25, από την έναρξη ισχύος της παρούσας συμφωνίας καταργείται κάθε απαγόρευση ή περιορισμός εισαγωγών ή εξαγωγών μεταξύ των μερών, εκτός των δασμών, φόρων, τελών και άλλων επιβαρύνσεων που προβλέπονται δυνάμει του άρθρου 11, είτε κατέστησαν αποτελεσματικά μέσω ποσοστώσεων, αδειών εισαγωγής ή εξαγωγής είτε μέσω άλλων μέτρων. Δεν εισάγεται κανένα νέο τέτοιο μέτρο.

Άρθρο 19

Εθνική μεταχείριση όσον αφορά την εσωτερική φορολογία και ρυθμίσεις

1. Τα εισαγόμενα προϊόντα, καταγωγής του άλλου μέρους, δεν υπόκεινται, άμεσα ή έμμεσα, σε εσωτερικούς φόρους ή άλλες εσωτερικές επιβαρύνσεις, οποιουδήποτε χαρακτήρα, που υπερβαίνουν τους φόρους ή τις επιβαρύνσεις που εφαρμόζονται, άμεσα ή έμμεσα, στα ομοειδή εγχώρια προϊόντα. Επιπλέον, τα μέρη δεν επιβάλλουν, με άλλο τρόπο, εσωτερικούς φόρους ή άλλες εσωτερικές επιβαρύνσεις για την προστασία της εγχώριας παραγωγής.

2. Τα προϊόντα που εισάγονται από το έδαφος του άλλου μέρους τυγχάνουν μεταχείρισης τουλάχιστον εξ ίσου ευνοϊκής με την εφαρμοζόμενη σε ομοειδή εγχώρια προϊόντα έναντι όλων των νόμων, των κανονισμών και των απαιτήσεων που έχουν σχέση με την πώληση, την προσφορά προς πώληση, την αγορά, τη μεταφορά, τη διανομή ή τη χρήση τους στην εγχώρια αγορά. Οι διατάξεις της παρούσας παραγράφου δεν εμποδίζουν την εφαρμογή διαφοροποιημένων εσωτερικών επιβαρύνσεων μεταφοράς που βασίζονται αποκλειστικά στην οικονομική λειτουργία των μεταφορικών μέσων και όχι στην εθνικότητα του προϊόντος.

3. Κανένα μέρος δεν θεσπίζει ούτε διατηρεί εσωτερικές ποσοτικές ρυθμίσεις σχετικά με την ανάμειξη, τη μεταποίηση ή τη χρήση προϊόντων σε συγκεκριμένες ποσότητες ή αναλογίες που απαιτούν, αμέσως ή εμμέσως, την προμήθεια συγκεκριμένης ποσότητας ή ποσοστού του προϊόντος που αποτελεί αντικείμενο των ρυθμίσεων από εγχώριες πηγές. Επιπλέον, κανένα μέρος δεν εφαρμόζει, με άλλο τρόπο, εσωτερικές ποσοτικές ρυθμίσεις για την προστασία της εγχώριας παραγωγής.

4. Οι διατάξεις του παρόντος άρθρου δεν εμποδίζουν την καταβολή επιδοτήσεων αποκλειστικά στους εθνικούς παραγωγούς, συμπεριλαμβανομένων των πληρωμών στους εθνικούς παραγωγούς που προέρχονται από το προϊόν εσωτερικών φόρων ή επιβαρύνσεων που επιβάλλονται σύμφωνα με τις διατάξεις του παρόντος άρθρου και επιδοτήσεων υπό μορφήν αγοράς εγχώριων προϊόντων από τις δημόσιες αρχές.

5. Οι διατάξεις του παρόντος άρθρου δεν εφαρμόζονται στους νόμους, κανονισμούς, διαδικασίες ή πρακτικές που διέπουν τις δημόσιες συμβάσεις.

6. Οι διατάξεις του παρόντος άρθρου ισχύουν υπό την επιφύλαξη των διατάξεων του κεφαλαίου της παρούσας συμφωνίας που αφορά μέτρα εμπορικής άμυνας.

Άρθρο 20

Επισιτιστική ασφάλεια

Όταν η συμμόρφωση με τις διατάξεις της παρούσας συμφωνίας δημιουργεί προβλήματα όσον αφορά τη διαθεσιμότητα ή την πρόσβαση σε τρόφιμα ή άλλα προϊόντα ζωτικά για την εξασφάλιση της επισιτιστικής ασφάλειας και η κατάσταση αυτή προκαλεί ή ενδέχεται να προκαλέσει σημαντικές δυσχέρειες στο μέρος Γκάνα, το εν λόγω μέρος μπορεί να λαμβάνει κατάλληλα μέτρα σύμφωνα με τις διαδικασίες που ορίζονται στο άρθρο 25.

Άρθρο 21

Ειδικές διατάξεις σχετικά με τη διοικητική συνεργασία

1. Τα μέρη συμφωνούν ότι η διοικητική συνεργασία είναι ζωτικής σημασίας για την εφαρμογή και τον έλεγχο της προτιμησιακής μεταχείρισης που παρέχεται στο πλαίσιο του παρόντος τίτλου και υπογραμμίζουν τη δέσμευσή τους να καταπολεμούν την ύπαρξη παρατυπιών και απάτης σε τελωνειακά και συναφή θέματα.

2. Όταν ένα μέρος διαπιστώνει, βάσει αντικειμενικών πληροφοριών, αδυναμία εξασφάλισης διοικητικής συνεργασίας ή/και παρατυπίες ή απάτη σύμφωνα με τον παρόντα τίτλο, το ενδιαφερόμενο μέρος μπορεί να αναστέλλει προσωρινά τη σχετική προτιμησιακή μεταχείριση του ή των αντίστοιχων προϊόντων, σύμφωνα με το παρόν άρθρο.

3. Για τους σκοπούς του παρόντος άρθρου, ως αδυναμία εξασφάλισης διοικητικής συνεργασίας νοείται, μεταξύ άλλων:

α) επανειλημμένη αδυναμία τήρησης των υποχρεώσεων για την επαλήθευση του χαρακτήρα καταγωγής του ή των εκάστοτε προϊόντων·

β) επανειλημμένη άρνηση ή αδικαιολόγητη καθυστέρηση στη διεξαγωγή και/ή στη γνωστοποίηση των αποτελεσμάτων του εκ των υστέρων ελέγχου των αποδεικτικών στοιχείων καταγωγής·

γ) επανειλημμένη άρνηση ή αδικαιολόγητη καθυστέρηση στην έγκριση της διενέργειας αποστολών διοικητικής συνεργασίας με σκοπό να επαληθευτεί η γνησιότητα των εγγράφων ή η ακρίβεια των πληροφοριών σχετικά με την παραχώρηση της συγκεκριμένης προτιμησιακής μεταχείρισης.

Για τους σκοπούς του παρόντος άρθρου, η ύπαρξη παρατυπιών ή απάτης διαπιστώνεται, μεταξύ άλλων, όταν παρατηρείται ραγδαία αύξηση, χωρίς ικανοποιητική εξήγηση, εισαγωγών εμπορευμάτων, η οποία υπερβαίνει το σύνηθες επίπεδο παραγωγικής και εξαγωγικής ικανότητας του άλλου μέρους, και η οποία συνδυάζεται με αντικειμενικές πληροφορίες σχετικά με την ύπαρξη παρατυπιών ή απάτης.

4. Η εφαρμογή προσωρινής αναστολής υπόκειται στις ακόλουθες προϋποθέσεις:

α) Το μέρος που προέβη στη διαπίστωση, βάσει αντικειμενικών πληροφοριών, αδυναμίας εξασφάλισης διοικητικής συνεργασίας ή/και παρατυπιών ή απάτης, κοινοποιεί χωρίς αδικαιολόγητη καθυστέρηση στην Επιτροπή ΣΟΕΣ, τις διαπιστώσεις του, καθώς και τις αντικειμενικές πληροφορίες, και αρχίζει διαβουλεύσεις με την Επιτροπή ΣΟΕΣ, βάσει όλων των σχετικών πληροφοριών και των αντικειμενικών διαπιστώσεων, με σκοπό την εξεύρεση λύσης αποδεκτής και από τα δύο μέρη.

β) Αν τα μέρη διεξαγάγουν διαβουλεύσεις, με την Επιτροπή ΣΟΕΣ, κατά τα προαναφερθέντα, και δεν επιτύχουν να συμφωνήσουν επί μιας αποδεκτής λύσης εντός 3 μηνών από την κοινοποίηση, το ενδιαφερόμενο μέρος δύναται να αναστέλλει προσωρινά τη σχετική προτιμησιακή μεταχείριση του ή των συγκεκριμένων προϊόντων. Η προσωρινή αναστολή κοινοποιείται χωρίς αδικαιολόγητη καθυστέρηση στην Επιτροπή ΣΟΕΣ·

γ) Οι προσωρινές αναστολές βάσει του παρόντος άρθρου περιορίζονται στο επίπεδο που είναι αναγκαίο για την προστασία των οικονομικών συμφερόντων του ενδιαφερόμενου μέρους. Οι αναστολές αυτές δεν μπορούν να ισχύουν για διάστημα μεγαλύτερο των έξι μηνών, με δυνατότητα ανανέωσης. Οι προσωρινές αναστολές κοινοποιούνται αμέσως μετά τη θέσπισή τους στην Επιτροπή ΣΟΕΣ. Οι αναστολές αυτές αποτελούν αντικείμενο περιοδικών διαβουλεύσεων στο πλαίσιο της Επιτροπής ΣΟΕΣ με σκοπό, ιδίως, την κατάργησή τους, μόλις παύσουν να συντρέχουν οι λόγοι εφαρμογής τους.

5. Ταυτόχρονα με την κοινοποίηση στην Επιτροπή ΣΟΕΣ σύμφωνα με την παράγραφο 4, στοιχείο α), το ενδιαφερόμενο μέρος δημοσιεύει ανακοίνωση για τους εισαγωγείς στην Επίσημη Εφημερίδα του. Στην ανακοίνωση αυτή πρέπει να αναφέρεται ότι, για το συγκεκριμένο προϊόν, έχει διαπιστωθεί, βάσει αντικειμενικών πληροφοριών, αδυναμία εξασφάλισης διοικητικής συνεργασίας ή/και ύπαρξη παρατυπιών ή απάτης.

Άρθρο 22

Επεξεργασία διοικητικών σφαλμάτων

Εάν οι αρμόδιες αρχές διαπράξουν σφάλμα κατά την ορθή διαχείριση του προτιμησιακού συστήματος εξαγωγών, ιδίως κατά την εφαρμογή των διατάξεων της παρούσας συμφωνίας σχετικά με τον ορισμό των «προϊόντων καταγωγής» ή «καταγόμενων προϊόντων» και των μεθόδων διοικητικής συνεργασίας, και εφόσον το σφάλμα αυτό έχει επιπτώσεις στους εισαγωγικούς δασμούς, το μέρος που υφίσταται τις επιπτώσεις αυτές δύναται να ζητεί από την Επιτροπή ΣΟΕΣ να εξετάσει τις δυνατότητες θέσπισης όλων των κατάλληλων μέτρων με σκοπό τη διόρθωση της κατάστασης.







ΚΕΦΑΛΑΙΟ 2

Μετρα εμπορικης αμυνας

Άρθρο 23

Μέτρα αντιντάμπινγκ και αντισταθμιστικά μέτρα

1. Με την επιφύλαξη των διατάξεων του παρόντος άρθρου, καμία από τις διατάξεις της παρούσας συμφωνίας δεν εμποδίζει το μέρος ΕΚ ή το μέρος Γκάνα να θεσπίσουν μέτρα αντιντάμπινγκ ή αντισταθμιστικά μέτρα σύμφωνα με τις σχετικές συμφωνίες του ΠΟΕ. Για τους σκοπούς του παρόντος άρθρου, η καταγωγή καθορίζεται σύμφωνα με τους μη προτιμησιακούς κανόνες καταγωγής των μερών.

2. Πριν από την επιβολή οριστικών δασμών αντιντάμπινγκ ή αντισταθμιστικών δασμών, τα μέρη εξετάζουν τη δυνατότητα μέτρων εποικοδομητικής αποκατάστασης, όπως προβλέπεται στις σχετικές συμφωνίες ΠΟΕ. Προς τον σκοπό αυτό, τα μέρη μπορούν να διεξάγουν κατάλληλες διαβουλεύσεις.

3. Το μέρος ΕΚ κοινοποιεί στο μέρος Γκάνα την παραλαβή κατάλληλα τεκμηριωμένης καταγγελίας πριν από την έναρξη οποιασδήποτε έρευνας.

4. Οι διατάξεις του παρόντος άρθρου εφαρμόζονται σε όλες τις έρευνες που αρχίζουν μετά την έναρξη ισχύος της παρούσας συμφωνίας.

5. Οι διατάξεις του παρόντος άρθρου δεν υπόκεινται στις διατάξεις διευθέτησης διαφορών της παρούσας συμφωνίας.

Άρθρο 24

Πολυμερείς διασφαλίσεις

1. Με την επιφύλαξη των διατάξεων του παρόντος άρθρου, καμία από τις διατάξεις της παρούσας συμφωνίας δεν εμποδίζει το μέρος Γκάνα και το μέρος ΕΚ να θεσπίζουν μέτρα σύμφωνα με το άρθρο XIX της ΓΣΔΕ του 1994, τη Συμφωνία ΠΟΕ περί διασφαλίσεων και το άρθρο 5 της Συμφωνίας ΠΟΕ για τη γεωργία. Για τους σκοπούς του παρόντος άρθρου, η καταγωγή καθορίζεται σύμφωνα με τους μη προτιμησιακούς κανόνες καταγωγής των μερών.

2. Παρά την παράγραφο 1, το μέρος ΕΚ, λαμβάνοντας υπόψη τους γενικούς αναπτυξιακούς στόχους και το μικρό μέγεθος της οικονομίας της Γκάνας, εξαιρεί τις εισαγωγές από τη Γκάνα από οποιαδήποτε μέτρα λαμβανόμενα σύμφωνα με το άρθρο XIX της ΓΣΔΕ του 1994, τη Συμφωνία ΠΟΕ περί διασφαλίσεων και το άρθρο 5 της Συμφωνίας ΠΟΕ για τη γεωργία.

3. Οι διατάξεις της παραγράφου 2 εφαρμόζονται για περίοδο πέντε ετών, αρχής γενομένης από την ημερομηνία έναρξης ισχύος της παρούσας συμφωνίας. Το αργότερο 120 ημέρες πριν από τη λήξη της εν λόγω περιόδου, η Επιτροπή ΣΟΕΣ επανεξετάζει τη λειτουργία των διατάξεων αυτών με βάση τις αναπτυξιακές ανάγκες του μέρους Γκάνα, με σκοπό να καθορισθεί κατά πόσο θα επεκταθεί η εφαρμογή τους για περαιτέρω περίοδο.

4. Οι διατάξεις της παραγράφου 1 δεν υπόκεινται στις διατάξεις διευθέτησης διαφορών της παρούσας συμφωνίας.

Άρθρο 25

Διμερείς διασφαλίσεις

1. Μετά την εξέταση εναλλακτικών λύσεων, κάθε μέρος μπορεί να εφαρμόζει μέτρα διασφάλισης περιορισμένης διάρκειας, τα οποία παρεκκλίνουν από τις διατάξεις των άρθρων 12 και 13 του κεφαλαίου 1, σύμφωνα με τους όρους και τις διαδικασίες που καθορίζονται στο παρόν άρθρο.

2. Τα μέτρα διασφάλισης που αναφέρονται στην παράγραφο 1 μπορούν να λαμβάνονται όταν προϊόν, καταγωγής ενός μέρους, εισάγεται στο έδαφος του άλλου μέρους, σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν:

α) σοβαρή ζημία στην εγχώρια βιομηχανία παραγωγής ομοειδών ή άμεσα ανταγωνιστικών προϊόντων στο έδαφος του εισάγοντος μέρους, ή

β) διαταραχές σε τομέα της οικονομίας, ειδικότερα όταν οι εν λόγω διαταραχές δημιουργούν σοβαρά κοινωνικά προβλήματα ή δυσκολίες, γεγονός το οποίο θα μπορούσε να συνεπάγεται σοβαρή επιδείνωση της οικονομικής κατάστασης του εισάγοντος μέρους, ή

γ) διαταραχές στην αγορά ομοειδών ή άμεσα ανταγωνιστικών γεωργικών προϊόντων ( 2 ) ή στους μηχανισμούς ρύθμισης των αγορών αυτών.

3. Τα μέτρα διασφάλισης που αναφέρονται στο παρόν άρθρο δεν υπερβαίνουν τα αναγκαία όρια για την πρόληψη ή την αποκατάσταση σοβαρής βλάβης ή διαταραχών, όπως ορίζονται στις παραγράφους 2, 4 και 5, στοιχείο β). Τα εν λόγω μέτρα διασφάλισης του εισάγοντος μέρους μπορούν να συνίστανται μόνο σε ένα ή περισσότερα από τα ακόλουθα:

α) αναστολή της περαιτέρω μείωσης του ποσοστού του εισαγωγικού δασμού για το οικείο προϊόν, όπως προβλέπεται στην παρούσα συμφωνία,

β) αύξηση του τελωνειακού δασμού για το οικείο προϊόν μέχρι επίπεδο που δεν υπερβαίνει τον τελωνειακό δασμό που επιβάλλεται σε άλλα μέλη του ΠΟΕ, και

γ) εισαγωγή δασμολογικών ποσοστώσεων για το οικείο προϊόν.

4. Με την επιφύλαξη των παραγράφων 1, 2 και 3, όταν οποιοδήποτε προϊόν, καταγωγής Γκάνας, εισάγεται σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν μία από τις καταστάσεις που αναφέρονται στην παράγραφο 2, στοιχεία α), β) και γ), σε μία ή περισσότερες εξόχως απόκεντρες περιοχές του μέρους ΕΚ, το μέρος ΕΚ μπορεί να λαμβάνει μέτρα επιτήρησης ή διασφάλισης που περιορίζονται στη συγκεκριμένη ή στις συγκεκριμένες περιοχές σύμφωνα με τις διαδικασίες που ορίζονται στις παραγράφους 6 έως 9.

5.

α) Με την επιφύλαξη των παραγράφων 1, 2 και 3, όταν οποιοδήποτε προϊόν, καταγωγής του μέρους ΕΚ, εισάγεται σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν μία από τις καταστάσεις που αναφέρονται στην παράγραφο 2, στοιχεία α), β) και γ), το μέρος Γκάνα μπορεί να λαμβάνει μέτρα επιτήρησης ή διασφάλισης που περιορίζονται στο έδαφός του σύμφωνα με τις διαδικασίες που ορίζονται στις παραγράφους 6 έως 9.

β) Το μέρος Γκάνα μπορεί να λαμβάνει μέτρα διασφάλισης όταν ένα προϊόν, καταγωγής του μέρους ΕΚ, εισάγεται στο έδαφός του σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν διαταραχές σε νηπιακή βιομηχανία που παράγει ομοειδή ή άμεσα ανταγωνιστικά προϊόντα. Η διάταξη αυτή εφαρμόζεται μόνο για περίοδο δέκα ετών από την ημερομηνία έναρξης ισχύος της παρούσας συμφωνίας. Τα μέτρα λαμβάνονται σύμφωνα με τις διαδικασίες που ορίζονται στις παραγράφους 6 έως 9.

Εντούτοις, η περίοδος αυτή μπορεί να παρατείνεται μετά από συμφωνία των δύο μερών εάν, παρά το δυναμικό βιομηχανικής ανάπτυξης και τις αναληφθείσες προσπάθειες, ο στόχος δεν επιτεύχθηκε λόγω της παγκόσμιας οικονομικής κατάστασης ή σοβαρών ταραχών που επηρέασαν τη Γκάνα.

6.

α) Τα μέτρα διασφάλισης που αναφέρονται στο παρόν άρθρο διατηρούνται μόνο για το χρονικό διάστημα που κρίνεται αναγκαίο για την πρόληψη ή την αποκατάσταση σοβαρής βλάβης ή διαταραχών, όπως ορίζεται στις παραγράφους 2, 4 και 5.

β) Τα μέτρα διασφάλισης που αναφέρονται στο παρόν άρθρο δεν εφαρμόζονται για περίοδο άνω των δύο ετών. Όταν εξακολουθούν να συντρέχουν οι περιστάσεις που επιτρέπουν την επιβολή των μέτρων διασφάλισης, τα μέτρα αυτά μπορούν να επεκτείνονται για περαιτέρω περίοδο όχι μεγαλύτερη των δύο ετών. Εντούτοις, όταν η Γκάνα εφαρμόζει μέτρο διασφάλισης ή όταν το μέρος ΕΚ εφαρμόζει μέτρο που περιορίζεται στο έδαφος μίας ή περισσότερων από τις εξόχως απόκεντρες περιοχές του, τα μέτρα αυτά μπορούν να εφαρμόζονται για περίοδο που δεν υπερβαίνει τα τέσσερα έτη, και, εφόσον οι περιστάσεις που επιτρέπουν την επιβολή μέτρων διασφάλισης εξακολουθούν να υφίστανται, να επεκτείνονται για περαιτέρω περίοδο τεσσάρων ετών.

γ) Τα μέτρα διασφάλισης που αναφέρονται στο παρόν άρθρο και τα οποία υπερβαίνουν το ένα έτος περιέχουν σαφή στοιχεία που οδηγούν προοδευτικά προς την εξάλειψή τους, το αργότερο έως το τέλος της καθορισμένης περιόδου.

δ) Πλην εξαιρετικών περιστάσεων που υποβάλλονται προς έγκριση στην Επιτροπή ΣΟΕΣ, κανένα από τα αναφερόμενα στο παρόν άρθρο μέτρα διασφάλισης δεν εφαρμόζεται στην εισαγωγή προϊόντος στο οποίο έχει επιβληθεί προηγουμένως ανάλογο μέτρο, για περίοδο τουλάχιστον ενός έτους από τη λήξη του μέτρου.

7. Για την εφαρμογή των ανωτέρω παραγράφων, ισχύουν οι ακόλουθες διατάξεις:

α) Εάν ένα μέρος έχει την άποψη ότι υφίσταται μία από τις περιστάσεις που ορίζονται στις παραγράφους 2, 4 ή/και 5, παραπέμπει αμέσως το ζήτημα για εξέταση στην Επιτροπή ΣΟΕΣ.

β) Η Επιτροπή ΣΟΕΣ μπορεί να διατυπώσει κάθε αναγκαία σύσταση για την αποκατάσταση των περιστάσεων που έχουν ανακύψει. Σε περίπτωση που η Επιτροπή ΣΟΕΣ δεν προβεί σε συστάσεις για την αποκατάσταση των περιστάσεων ή δεν επιτευχθεί άλλη ικανοποιητική λύση εντός τριάντα ημερών από την υποβολή της υπόθεσης στην Επιτροπή ΣΟΕΣ, το εισάγον μέρος μπορεί να θεσπίζει κατάλληλα μέτρα αποκατάστασης σύμφωνα με το παρόν άρθρο.

γ) Πριν ληφθεί οποιοδήποτε μέτρο που προβλέπεται στο παρόν άρθρο ή, στις περιπτώσεις που ισχύει η παράγραφος 8, το ταχύτερο δυνατόν η Γκάνα παρέχει, στην Επιτροπή ΣΟΕΣ όλες τις σχετικές πληροφορίες που απαιτούνται για την ενδελεχή εξέταση της κατάστασης με σκοπό την εξεύρεση λύσης αποδεκτής από τα ενδιαφερόμενα μέρη.

δ) Κατά την επιλογή των μέτρων διασφάλισης σύμφωνα με το παρόν άρθρο δίδεται προτεραιότητα στα μέτρα που επιτρέπουν την αποτελεσματική και ταχεία διόρθωση του προβλήματος, διαταράσσοντας στη μικρότερη δυνατή έκταση την ομαλή λειτουργία της παρούσας συμφωνίας.

ε) Τυχόν μέτρα διασφάλισης που λαμβάνονται σύμφωνα με το παρόν άρθρο κοινοποιούνται αμέσως στην Επιτροπή ΣΟΕΣ και αποτελούν αντικείμενο τακτικών διαβουλεύσεων στο πλαίσιο της εν λόγω Επιτροπής, ειδικότερα με σκοπό να καταρτισθεί χρονοδιάγραμμα για την κατάργησή τους αμέσως μόλις το επιτρέψουν οι περιστάσεις.

8. Όταν εξαιρετικές συνθήκες απαιτούν άμεση δράση, το εισάγον μέρος, είτε το μέρος ΕΚ είτε το μέλος Γκάνα, ανάλογα με την περίπτωση, μπορεί να λαμβάνει προσωρινά τα προβλεπόμενα στις παραγράφους 3, 4 ή/και 5 μέτρα, χωρίς να πληροί τις απαιτήσεις της παραγράφου 7. Η δράση αυτή μπορεί να αναλαμβάνεται για ανώτατη περίοδο 180 ημερών, όταν τα μέτρα λαμβάνονται από το μέρος ΕΚ, και 200 ημερών, όταν τα μέτρα λαμβάνονται από το μέρος Γκάνα ή όταν τα μέτρα που λαμβάνονται από το μέρος ΕΚ περιορίζονται στο έδαφος μίας ή περισσότερων από τις εξόχως απόκεντρες περιοχές του. Η διάρκεια ισχύος κάθε τέτοιου προσωρινού μέτρου συνυπολογίζεται στην αρχική χρονική περίοδο, καθώς και σε οποιαδήποτε παράταση αυτής της χρονικής περιόδου που αναφέρεται στην παράγραφο 6. Κατά τη λήψη αυτών των προσωρινών μέτρων, λαμβάνεται υπόψη το συμφέρον όλων των εμπλεκόμενων μερών. Το εισάγον ενδιαφερόμενο μέρος ενημερώνει το άλλο ενδιαφερόμενο μέρος και παραπέμπει αμέσως το ζήτημα για εξέταση στην Επιτροπή ΣΟΕΣ.

9. Εάν ένα εισάγον μέρος υποβάλλει τις εισαγωγές ενός προϊόντος σε διοικητική διαδικασία με σκοπό την ταχεία παροχή πληροφοριών σχετικά με την τάση των εμπορικών ροών που ενδέχεται να προκαλέσουν τα προβλήματα που αναφέρονται στο παρόν άρθρο, ενημερώνει αμελλητί την Επιτροπή ΣΟΕΣ.

10. Κανένα μέρος δεν μπορεί να επικαλεσθεί τη συμφωνία ΠΟΕ με σκοπό να αποτρέψει τη λήψη μέτρων διασφάλισης από το άλλο μέρος σύμφωνα με το παρόν άρθρο.

Άρθρο 26

Συνεργασία

1. Τα μέρη αναγνωρίζουν τη σημασία της συνεργασίας στον τομέα των μέτρων εμπορικής άμυνας.

2. Τα μέρη συμφωνούν να συνεργάζονται, σύμφωνα με τις διατάξεις του άρθρου 4, μεταξύ άλλων, διευκολύνοντας τα μέτρα συνδρομής, ιδίως στους ακόλουθους τομείς:

α) την ανάπτυξη ρυθμίσεων και θεσμών για την εξασφάλιση της εμπορικής άμυνας·

β) την οικοδόμηση ικανότητας για τη χρήση των μέτρων εμπορικής άμυνας που προβλέπει η παρούσα συμφωνία.







ΚΕΦΑΛΑΙΟ 3

Διευκολυνση των τελωνειακων διαδικασιων και των εμπορικων συναλλαγων

Άρθρο 27

Στόχοι

1. Τα μέρη αναγνωρίζουν τη σημασία των ζητημάτων διευκόλυνσης των τελωνειακών διαδικασιών και των εμπορικών συναλλαγών στο μεταβαλλόμενο παγκόσμιο εμπορικό περιβάλλον. Τα μέρη συμφωνούν να ενισχύσουν τη συνεργασία στον τομέα αυτό με σκοπό να εξασφαλίσουν ότι η σχετική νομοθεσία και διαδικασίες, καθώς και η διοικητική ικανότητα των αρμόδιων αρχών, πληρούν τους στόχους του αποτελεσματικού ελέγχου και της προαγωγής της διευκόλυνσης του εμπορίου και συμβάλλουν στην προαγωγή της ανάπτυξης και της περιφερειακής ολοκλήρωσης των κρατών.

2. Τα μέρη αναγνωρίζουν ότι, κατά την εφαρμογή του παρόντος κεφαλαίου, οι θεμιτοί στόχοι δημόσιας πολιτικής, συμπεριλαμβανομένων όσων συνδέονται με την ασφάλεια και την πρόληψη της απάτης, δεν διακυβεύονται κατά κανένα τρόπο.

3. Τα μέρη αναλαμβάνουν να εξασφαλίζουν την ελεύθερη κυκλοφορία των εμπορευμάτων που καλύπτονται από την παρούσα συμφωνία εντός των αντίστοιχων εδαφών τους.

Άρθρο 28

Τελωνειακή και διοικητική συνεργασία

1. Προκειμένου να εξασφαλίσουν τη συμμόρφωση με τις διατάξεις του παρόντος τίτλου και να ανταποκριθούν ουσιαστικά στους στόχους που προβλέπει το άρθρο 27, τα μέρη:

α) ανταλλάσσουν πληροφορίες σχετικά με την τελωνειακή νομοθεσία και τις τελωνειακές διαδικασίες·

β) αναπτύσσουν κοινές πρωτοβουλίες σχετικές με τις διαδικασίες εισαγωγής, εξαγωγής και διέλευσης, καθώς και για την εξασφάλιση της αποτελεσματικής εξυπηρέτησης της επιχειρηματικής κοινότητας·

γ) συνεργάζονται για την αυτοματοποίηση των τελωνειακών και άλλων εμπορικών διαδικασιών, καθώς και, οσάκις ενδείκνυται, για τη θέσπιση κοινών προδιαγραφών ανταλλαγής δεδομένων·

δ) συμφωνούν, εφόσον είναι δυνατόν, κοινές θέσεις σε διεθνείς οργανισμούς στον τελωνειακό τομέα, όπως π.χ. στον ΠΟΕ, στον Παγκόσμιο Οργανισμό Τελωνείων (ΠΟΤ), στα Ηνωμένα Έθνη (ΗΕ) και στη Συνδιάσκεψη των Ηνωμένων Εθνών για το Εμπόριο και την Ανάπτυξη (UNCTAD)·

ε) συνεργάζονται για τον σχεδιασμό και την παροχή τεχνικής βοήθειας, ιδίως για τη διευκόλυνση μεταρρυθμίσεων στον τελωνειακό τομέα και στον τομέα της διευκόλυνσης του εμπορίου σύμφωνα με τις διατάξεις της παρούσας συμφωνίας, και

στ) προωθούν τον συντονισμό μεταξύ όλων των σχετικών υπηρεσιών, τόσο στο εσωτερικό όσο και στο εξωτερικό.

2. Παρά την παράγραφο 1, οι διοικητικές αρχές των μερών παρέχουν αμοιβαία συνδρομή σε τελωνειακά θέματα σύμφωνα με τις διατάξεις του Πρωτοκόλλου για την αμοιβαία συνδρομή μεταξύ διοικητικών αρχών σε τελωνειακά ζητήματα.

Άρθρο 29

Τελωνειακή νομοθεσία και διαδικασίες

1. Τα μέρη συμφωνούν ότι οι αντίστοιχες εμπορικές και τελωνειακές νομοθεσίες, διατάξεις και διαδικασίες τους βασίζονται σε διεθνή μέσα και πρότυπα που εφαρμόζονται στον τομέα των τελωνείων και του εμπορίου, συμπεριλαμβανομένων των κύριων στοιχείων της αναθεωρημένης σύμβασης του Κυότο για την απλούστευση και την εναρμόνιση των τελωνειακών διαδικασιών, του πλαισίου προτύπων για την ασφάλεια και τη διευκόλυνση του παγκόσμιου εμπορίου του ΠΟΤ, του συνόλου δεδομένων του ΠΟΤ και του εναρμονισμένου συστήματος περιγραφής και κωδικοποίησης των εμπορευμάτων.

Τα μέρη εξασφαλίζουν την ελευθερία διαμετακόμισης διά του εδάφους τους μέσω της πλέον κατάλληλης για τη διαμετακόμιση διαδρομής.

Τυχόν περιορισμοί, έλεγχοι ή απαιτήσεις πρέπει να αποβλέπουν σε θεμιτό στόχο δημόσιας τάξης, να μην εισάγουν διακρίσεις, να είναι αναλογικοί και να εφαρμόζονται ομοιόμορφα.

Με την επιφύλαξη του θεμιτού τελωνειακού ελέγχου και εποπτείας των διαμετακομιζόμενων εμπορευμάτων, τα μέρη παρέχουν στη διαμετακομιστική κυκλοφορία στο έδαφος ή μέσω του εδάφους οποιουδήποτε μέρους, μεταχείριση εξίσου ευνοϊκή με τη μεταχείριση που επιφυλάσσουν στα εισαγόμενα και εξαγόμενα εγχώρια εμπορεύματα και στις μετακινήσεις τους.

Τα μέρη θέτουν σε λειτουργία καθεστώτα μεταφοράς υπό τελωνειακό έλεγχο, τα οποία επιτρέπουν τη διαμετακόμιση των εμπορευμάτων χωρίς καταβολή δασμών ή άλλων επιβαρύνσεων εκτός από την παροχή κατάλληλης εγγύησης.

Τα μέρη προωθούν και εφαρμόζουν περιφερειακές ρυθμίσεις διαμετακόμισης ενόψει της μείωσης των φραγμών του εμπορίου.

Τα μέρη βασίζονται στα διεθνή πρότυπα και μέσα για τη διαμετακόμιση και τα χρησιμοποιούν.

Τα μέρη εξασφαλίζουν τη συνεργασία και τον συντονισμό μεταξύ όλων των αφορώμενων αρχών και υπηρεσιών στο έδαφός τους για τη διευκόλυνση της διαμετακόμισης και την προώθηση διασυνοριακής συνεργασίας.

2. Προκειμένου να βελτιωθούν οι μέθοδοι εργασίας, και για να εξασφαλισθούν η μη διακριτική μεταχείριση, η διαφάνεια, η αποτελεσματικότητα, η ακεραιότητα και η πλήρης απόδοση ευθυνών για τις διάφορες πράξεις, τα μέρη:

α) λαμβάνουν περαιτέρω μέτρα για τη μείωση, την απλούστευση και την τυποποίηση των δεδομένων και των εγγράφων που ζητούν οι τελωνειακές και άλλες υπηρεσίες·

β) απλουστεύουν τις απαιτήσεις και τις διατυπώσεις, εφόσον είναι δυνατόν, όσον αφορά την ταχεία παράδοση και διασάφηση των εμπορευμάτων·

γ) προβλέπουν αποτελεσματικές και ταχείες διαδικασίες που δεν εισάγουν διακρίσεις και παρέχουν το δικαίωμα προσφυγής κατά διοικητικών ενεργειών, κανόνων και αποφάσεων των τελωνειακών και άλλων αρχών που επηρεάζουν τις εισαγωγές, τις εξαγωγές ή τη διαμετακόμιση εμπορευμάτων. Οι διαδικασίες προσφυγής είναι ευχερώς προσπελάσιμες, μεταξύ άλλων από τις μικρομεσαίες επιχειρήσεις, και με κόστος εύλογο και ανάλογο με τα ποσά τα οποία αφορούν οι προσφυγές·

δ) εξασφαλίζουν ότι τηρούνται οι υψηλότερες προδιαγραφές ακεραιότητας, μέσω της εφαρμογής μέτρων που αντανακλούν τις αρχές των σχετικών διεθνών συμβάσεων και μέσων στο συγκεκριμένο τομέα.

Άρθρο 30

Σχέσεις με την επιχειρηματική κοινότητα

Τα μέρη συμφωνούν:

α) να εξασφαλίζουν τη δημοσιοποίηση, με ηλεκτρονικά μέσα, εφόσον αυτό είναι δυνατόν, της νομοθεσίας, των διαδικασιών και των τελών και επιβαρύνσεων, καθώς και της αιτιολογίας τους·

β) ότι είναι απαραίτητο να διεξάγονται έγκαιρες και τακτικές διαβουλεύσεις με τους εμπορικούς εκπροσώπους για τις νομοθετικές προτάσεις και διαδικασίες που αφορούν τελωνειακά και εμπορικά θέματα. Για τον σκοπό αυτό, δημιουργούνται οι κατάλληλοι μηχανισμοί τακτικών διαβουλεύσεων μεταξύ των υπηρεσιών και της επιχειρηματικής κοινότητας σε κάθε μέρος·

γ) ότι θα πρέπει να μεσολαβεί εύλογο χρονικό διάστημα μεταξύ της δημοσίευσης νέας ή αναθεωρημένης νομοθεσίας, διαδικασιών και τελών ή επιβαρύνσεων και της έναρξης ισχύος τους. Τα μέρη δημοσιοποιούν σχετικές ανακοινώσεις διοικητικής φύσης, συμπεριλαμβανομένων των απαιτήσεων των υπηρεσιών και των διαδικασιών εγγραφής, των ωρών και των διαδικασιών λειτουργίας των τελωνειακών υπηρεσιών στους λιμένες και τα συνοριακά σημεία διέλευσης, καθώς και των σημείων επαφής για την αναζήτηση πληροφοριών·

δ) να ενισχύσουν τη συνεργασία μεταξύ επιχειρήσεων και αρμόδιων τελωνειακών υπηρεσιών, μέσω της χρήσης αντικειμενικών και δημοσιοποιούμενων μεθόδων, όπως μνημονίων συμφωνίας με βάση τα μνημόνια που εκδίδει ο ΠΟΤ·

ε) να εξασφαλίσουν ότι οι αντίστοιχες τελωνειακές και συναφείς απαιτήσεις και διαδικασίες τους συνεχίζουν να ανταποκρίνονται στις ανάγκες της εμπορικής κοινότητας, ακολουθούν τις βέλτιστες πρακτικές και περιορίζουν όσο το δυνατόν λιγότερο το εμπόριο.

Άρθρο 31

Δασμολογητέα αξία

1. Οι κανόνες για τη δασμολογητέα αξία που εφαρμόζονται στις εμπορικές συναλλαγές μεταξύ των μερών διέπονται από το άρθρο VII της ΓΣΔΕ του 1994 και από τη συμφωνία για την εφαρμογή του άρθρου VII της ΓΣΔΕ του 1994.

2. Τα μέρη συνεργάζονται με σκοπό την επίτευξη κοινής προσέγγισης σε ζητήματα που αφορούν τη δασμολογητέα αξία.

Άρθρο 32

Περιφερειακή ολοκλήρωση στην περιοχή της Δυτικής Αφρικής

Τα μέρη συμφωνούν να διευκολύνουν την πρόοδο των τελωνειακών μεταρρυθμίσεων στην περιοχή της Δυτικής Αφρικής.

Άρθρο 33

Συνέχιση των διαπραγματεύσεων στον τομέα της διευκόλυνσης των τελωνειακών διαδικασιών και των εμπορικών συναλλαγών

Στο πλαίσιο των διαπραγματεύσεων για πλήρη ΣΟΕΣ, τα μέρη συμφωνούν να συνεχίσουν τις διαπραγματεύσεις σχετικά με το παρόν κεφάλαιο, προκειμένου να το συμπληρώσουν σε περιφερειακό πλαίσιο.

Άρθρο 34

Ειδική επιτροπή για τη διευκόλυνση των τελωνειακών διαδικασιών και των εμπορικών συναλλαγών

Στο πλαίσιο της Επιτροπής ΣΟΕΣ, τα μέρη συνιστούν ειδική επιτροπή για τη διευκόλυνση των τελωνειακών διαδικασιών και των εμπορικών συναλλαγών στην οποία συμμετέχουν εκπρόσωποι των μερών. Η ειδική επιτροπή αναφέρεται στην Επιτροπή ΣΟΕΣ. Συζητεί όλα τα τελωνειακά θέματα που αποβλέπουν στη διευκόλυνση των εμπορικών συναλλαγών μεταξύ των μερών και παρακολουθεί την υλοποίηση και την εφαρμογή του παρόντος κεφαλαίου. καθώς και τη λειτουργία των κανόνων καταγωγής.

Άρθρο 35

Συνεργασία

1. Τα μέρη αναγνωρίζουν τη σημασία της συνεργασίας όσον αφορά τα μέτρα υγειονομικής και φυτοϋγειονομικής προστασίας για την εφαρμογή της παρούσας συμφωνίας.

2. Τα μέρη συμφωνούν να συνεργάζονται, σύμφωνα με τις διατάξεις του άρθρου 4, μεταξύ άλλων διευκολύνοντας τη στήριξη, κυρίως στους ακόλουθους τομείς:

α) εκπόνηση κατάλληλων απλουστευμένων νομοθετικών και ρυθμιστικών διατάξεων·

β) ενημέρωση και ευαισθητοποίηση των επιχειρήσεων, συμπεριλαμβανομένης της κατάρτισης του αφορώμενου προσωπικού·

γ) οικοδόμηση ικανότητας, εκσυγχρονισμός και διασύνδεση των τελωνειακών διοικήσεων.







ΚΕΦΑΛΑΙΟ 4

Τεχνικοι φραγμοι του εμποριου και υγειονομικα και φυτοϋγειονομικα μετρα

Άρθρο 36

Πολυμερείς υποχρεώσεις και γενικό πλαίσιο

Τα μέρη επιβεβαιώνουν τα δικαιώματα και τις υποχρεώσεις τους που απορρέουν από τις συμφωνίες ΠΟΕ, και, ιδίως, τις συμφωνίες ΠΟΕ για τα υγειονομικά και φυτοϋγειονομικά μέτρα (εφεξής «συμφωνία WTO SPS») και για τους τεχνικούς φραγμούς του εμπορίου (εφεξής «συμφωνία WTO ΤΒΤ»). Τα μέρη επιβεβαιώνουν επίσης τα δικαιώματα και τις υποχρεώσεις τους που απορρέουν από τη διεθνή σύμβαση για την προστασία των φυτών (ΔΣΠΦ), τον CODEX Alimentarius και το Διεθνές Γραφείο Επιζωοτιών (ΔΓΕ).

Τα μέρη επιβεβαιώνουν τη δέσμευσή τους να προωθήσουν τη δημόσια υγεία στη Γκάνα, ιδίως μέσω της ενίσχυσης της ικανότητας ανίχνευσης μη συμμορφούμενων προϊόντων.

Αυτές οι δεσμεύσεις, τα δικαιώματα και οι υποχρεώσεις διέπουν τις δραστηριότητες των μερών που αναλαμβάνονται στο πλαίσιο του παρόντος κεφαλαίου.

Άρθρο 37

Στόχοι

Οι στόχοι του παρόντος κεφαλαίου είναι η διευκόλυνση του εμπορίου μεταξύ των μερών, η ενίσχυση της ικανότητας των μερών να ανιχνεύουν, να προλαμβάνουν και να αίρουν τα περιττά εμπόδια του εμπορίου μεταξύ των μερών, τα οποία οφείλονται σε τεχνικούς κανονισμούς, πρότυπα και διαδικασίες αξιολόγησης της συμβατότητας που εφαρμόζονται από οποιοδήποτε μέρος, χωρίς να επηρεάζουν την ικανότητα των μερών να προστατεύουν τη δημόσια υγεία και την υγεία των φυτών και ζώων.

Άρθρο 38

Πεδίο εφαρμογής και ορισμός

1. Οι διατάξεις του παρόντος κεφαλαίου εφαρμόζονται στους τεχνικούς κανονισμούς, πρότυπα και διαδικασίες αξιολόγησης της συμβατότητας, όπως ορίζονται στη συμφωνία WTO TBT, και στα υγειονομικά και φυτοϋγειονομικά μέτρα (εφεξής «μέτρα SPS»), όπως καθορίζονται στη συμφωνία WTO SPS, στο μέτρο που επηρεάζουν το εμπόριο μεταξύ των μερών.

2. Για τους σκοπούς του παρόντος κεφαλαίου, εκτός αν ορίζεται άλλως, εφαρμόζονται οι ορισμοί που χρησιμοποιούνται στη συμφωνία WTO TBT και στις συμφωνίες WTO SPS, στον CODEX Alimentarius, στη ΔΣΠΦ, και στην ΟΙΕ. Οι ορισμοί αυτοί ισχύουν επίσης οσάκις το παρόν κεφάλαιο αναφέρεται σε «προϊόντα».

Άρθρο 39

Αρμόδιες αρχές

Οι αρχές των μερών που είναι αρμόδιες για την εφαρμογή των μέτρων που αναφέρονται στο παρόν κεφάλαιο, απαριθμούνται στο προσάρτημα II.

Τα μέρη ενημερώνονται αμοιβαία, σύμφωνα με το άρθρο 41, για τυχόν σημαντικές μεταβολές στις αρμόδιες αρχές που απαριθμούνται στο προσάρτημα II. Στην περίπτωση αυτή, η Επιτροπή ΣΟΕΣ θεσπίζει τροποποίηση του προσαρτήματος II.

Άρθρο 40

Υγειονομικά και φυτοϋγειονομικά θέματα

Όσον αφορά τις συνθήκες εισαγωγής, τα μέρη μπορούν να προτείνουν και να επισημαίνουν, κατά περίπτωση, ζώνες συγκεκριμένου υγειονομικού και φυτοϋγειονομικού καθεστώτος, έχοντας υπόψη το άρθρο 6 της συμφωνίας WTO SPS.

Άρθρο 41

Διαφάνεια των όρων του εμπορίου και ανταλλαγή πληροφοριών

1. Τα μέρη ενημερώνονται εκατέρωθεν για τυχόν μεταβολές των τεχνικών απαιτήσεών τους σχετικά με την εισαγωγή προϊόντων (συμπεριλαμβανομένων ζώντων ζώων και φυτών).

2. Τα μέρη συμφωνούν να ενημερώνονται εκατέρωθεν εγγράφως για τα μέτρα που λαμβάνουν για την απαγόρευση της εισαγωγής εμπορευμάτων προκειμένου να αντιμετωπισθεί πρόβλημα σχετικό με την υγεία (δημόσια, των ζώων ή των φυτών), την ασφάλεια και το περιβάλλον, το συντομότερο δυνατόν, σύμφωνα με τις συστάσεις SPS.

3. Τα μέρη συμφωνούν να ανταλλάσσουν πληροφορίες για λόγους συνεργασίας, έτσι ώστε τα προϊόντα τους να πληρούν τους τεχνικούς κανόνες και πρότυπα που είναι απαραίτητα για την πρόσβαση στις αντίστοιχες αγορές τους.

4. Τα μέρη ανταλλάσσουν επίσης πληροφορίες για άλλα θέματα για τα οποία και τα δύο μέρη συμφωνούν ότι ενδέχεται να είναι σημαντικά για τις εμπορικές σχέσεις τους, συμπεριλαμβανομένων των ζητημάτων ασφάλειας των τροφίμων, των επιδημιών νόσων των ζώων και των φυτών, επιστημονικών γνωμοδοτήσεων και άλλων σημαντικών συμβάντων που αφορούν την ασφάλεια των προϊόντων. Τα μέρη αναλαμβάνουν ιδίως να ενημερώνονται αμοιβαία για την εφαρμογή της αρχής της υγειονομικής και φυτοϋγειονομικής οριοθέτησης περιοχών, κατά τα οριζόμενα στο άρθρο 6 της συμφωνίας WTO SPS.

5. Τα μέρη συμφωνούν να ανταλλάσσουν πληροφορίες σε θέματα επιδημιολογικής επαγρύπνησης για ζωονόσους. Προσέτι, στο φυτοϋγειονομικό τομέα, τα μέρη ανταλλάσσουν πληροφορίες για την εμφάνιση βλαβερών οργανισμών που είναι γνωστό ότι θα προκαλέσουν άμεσο κίνδυνο στο άλλο μέρος.

6. Τα μέρη συμφωνούν να συνεργάζονται προκειμένου να προειδοποιούνται αμοιβαία σε περίπτωση νέων περιφερειακών κανόνων που ενδέχεται να επηρεάσουν το μεταξύ τους εμπόριο.

Άρθρο 42

Συνεργασία στο πλαίσιο διεθνών φορέων

Τα μέρη συμφωνούν να συνεργάζονται στο πλαίσιο διεθνών φορέων τυποποίησης, μεταξύ άλλων με διευκόλυνση της συμμετοχής των εκπροσώπων του μέρους Γκάνα, στις συνεδριάσεις των φορέων αυτών.

Άρθρο 43

Συνεργασία

1. Τα μέρη αναγνωρίζουν τη σημασία της συνεργασίας όσον αφορά τους τεχνικούς κανονισμούς, τα πρότυπα και την αξιολόγηση της συμβατότητας, καθώς και όσον αφορά τα μέτρα υγειονομικής και φυτοϋγειονομικής προστασίας για την εφαρμογή της παρούσας συμφωνίας.

2. Τα μέρη συμφωνούν να συνεργάζονται, σύμφωνα με τις διατάξεις του άρθρου 4, με στόχο τη βελτίωση της ποιότητας και της ανταγωνιστικότητας προϊόντων προτεραιότητας για τη Γκάνα και την πρόσβαση στην αγορά της ΕΚ, μεταξύ άλλων διευκολύνοντας τη στήριξη, ιδίως την οικονομική, στους ακόλουθους τομείς:

α) δημιουργία κατάλληλου πλαισίου για την ανταλλαγή πληροφοριών και εμπειρογνωμοσύνης μεταξύ των μερών·

β) έγκριση των τεχνικών προτύπων και κανονισμών, διαδικασιών αξιολόγησης της συμβατότητας και εναρμονισμένων υγειονομικών και φυτοϋγειονομικών μέτρων σε περιφερειακό επίπεδο, βάσει των σχετικών διεθνών προτύπων·

γ) οικοδόμηση της ικανότητας των δημόσιων και ιδιωτικών φορέων, συμπεριλαμβανομένων της ενημέρωσης και της κατάρτισης, με στόχο να βοηθούνται οι εξαγωγείς να συμμορφώνονται με τους κανόνες και τα πρότυπα της ΕΚ και να συμμετέχουν σε διεθνείς οργανισμούς·

δ) ανάπτυξη εθνικών ικανοτήτων για την αξιολόγηση της συμμόρφωσης των προϊόντων και την πρόσβαση στην αγορά της ΕΚ.







ΤΙΤΛΟΣ IV

ΥΠΗΡΕΣΙΕΣ, ΕΠΕΝΔΥΣΕΙΣ ΚΑΙ ΚΑΝΟΝΕΣ ΣΧΕΤΙΚΟΙ ΜΕ ΤΟ ΕΜΠΟΡΙΟ

Άρθρο 44

Με βάση τη συμφωνία της Κοτονού, τα μέρη συνεργάζονται για την προώθηση όλων των απαραίτητων μέτρων που επιτρέπουν τη σύναψη, το συντομότερο δυνατόν, συνολικής ΣΟΕΣ μεταξύ της περιοχής της Δυτικής Αφρικής και της ΕΚ στους ακόλουθους τομείς:

α) εμπόριο υπηρεσιών και ηλεκτρονικό εμπόριο·

β) επενδύσεις·

γ) ανταγωνισμός·

δ) διανοητική ιδιοκτησία.

Τα μέρη λαμβάνουν όλα τα απαραίτητα μέτρα προκειμένου να καταστεί δυνατή η σύναψη συνολικής ΣΟΕΣ μεταξύ της περιοχής της Δυτικής Αφρικής και της ΕΚ πριν από το τέλος του 2008.

Για τα θέματα αυτά, καθώς και για οποιοδήποτε άλλο θέμα συμφωνηθεί μεταξύ των μερών, τα μέρη στηρίζουν τις διαπραγματεύσεις για τη σύναψη συνολικής ΣΟΕΣ βάσει του οδικού χάρτη ΕΚ-Δυτικής Αφρικής και των εξελίξεων που ακολούθησαν τη θέσπισή του. Χαιρετίζουν μια προσέγγιση δύο φάσεων που αρχίζει με τη διατύπωση και την υλοποίηση περιφερειακών πολιτικών και την οικοδόμηση περιφερειακής ικανότητας και, σε δεύτερη φάση, με την εμβάθυνση των εμπορικών μέτρων ΕΚ-Δυτικής Αφρικής που συμφωνούνται αμοιβαία για τα θέματα αυτά.

Το παρόν άρθρο δεν προδικάζει τη θέση των περιφερειακών οργανισμών για τα εν λόγω θέματα.







ΤΙΤΛΟΣ V

ΑΠΟΤΡΟΠΗ ΚΑΙ ΔΙΕΥΘΕΤΗΣΗ ΔΙΑΦΟΡΩΝ







ΚΕΦΑΛΑΙΟ 1

Στοχος και πεδιο εφαρμογης

Άρθρο 45

Στόχος

Ο στόχος του παρόντος τίτλου είναι η αποτροπή και η διευθέτηση των διαφορών μεταξύ των μερών ενόψει της επίτευξης, όπου αυτό είναι δυνατό, αμοιβαία αποδεκτής λύσης.

Άρθρο 46

Πεδίο εφαρμογής

1. Ο παρών τίτλος εφαρμόζεται σε κάθε διαφορά που αφορά την ερμηνεία και την εφαρμογή της παρούσας συμφωνίας, εξαιρουμένου του τίτλου ΙΙ και εκτός αν ορίζεται άλλως.

2. Παρά την παράγραφο 1, η διαδικασία που ορίζεται στο άρθρο 98 της συμφωνίας της Κοτονού εφαρμόζεται σε περίπτωση διαφοράς όσον αφορά τη συνεργασία για τη χρηματοδότηση της ανάπτυξης, όπως προβλέπεται από τη συμφωνία της Κοτονού.







ΚΕΦΑΛΑΙΟ 2

Διαβουλευσεις και διαμεσολαβηση

Άρθρο 47

Διαβουλεύσεις

1. Τα μέρη επιδιώκουν τη διευθέτηση οποιασδήποτε διαφοράς που αναφέρεται στο άρθρο 46 μέσω διαβουλεύσεων καλή τη πίστει και με στόχο την επίτευξη αμοιβαία αποδεκτής λύσης.

2. Τα μέρη ζητούν την έναρξη διαβουλεύσεων με την υποβολή γραπτής αίτησης στο άλλο μέρος, αντίγραφο της οποίας αποστέλλεται στην Επιτροπή ΣΟΕΣ και στην οποία επισημαίνεται το επίμαχο μέτρο και οι διατάξεις της συμφωνίας με τις οποίες το μέρος θεωρεί ότι δεν συμμορφώνεται το μέτρο.

3. Οι διαβουλεύσεις διεξάγονται εντός 40 ημερών από την ημερομηνία υποβολής της αίτησης. Οι διαβουλεύσεις θεωρούνται ότι έχουν ολοκληρωθεί εντός 60 ημερών από την ημερομηνία υποβολής της αίτησης, εκτός αν αμφότερα τα μέρη συμφωνήσουν τη συνέχιση των διαπραγματεύσεων. Όλες οι πληροφορίες που δημοσιοποιούνται κατά τις διαβουλεύσεις παραμένουν εμπιστευτικές.

4. Οι διαβουλεύσεις για επείγοντα θέματα, συμπεριλαμβανομένων των θεμάτων που αφορούν αλλοιώσιμα ή εποχικά αγαθά, πραγματοποιούνται εντός 15 ημερών από την ημερομηνία υποβολής της αίτησης και θεωρείται ότι έχουν ολοκληρωθεί εντός 30 ημερών από την ημερομηνία υποβολής της αίτησης.

5. Αν οι διαβουλεύσεις δεν πραγματοποιηθούν εντός των προθεσμιών που προβλέπονται στην παράγραφο 3 ή 4, ή αν οι διαβουλεύσεις ολοκληρωθούν χωρίς την επίτευξη συμφωνίας για αμοιβαία αποδεκτή λύση, το καταγγέλον μέρος μπορεί να ζητήσει τη σύσταση ειδικής ομάδας διαιτησίας σύμφωνα με το άρθρο 49.

Άρθρο 48

Διαμεσολάβηση

1. Αν οι διαβουλεύσεις δεν καταλήξουν σε αμοιβαία αποδεκτή λύση, τα μέρη μπορούν, κατόπιν συμφωνίας, να προσφεύγουν σε διαμεσολαβητή. Εκτός αν συμφωνήσουν άλλως τα μέρη, οι όροι για τη διαμεσολάβηση αποτελούν το αντικείμενο του αιτήματος διαβουλεύσεων.

2. Εφόσον τα μέρη δεν συμφωνήσουν σχετικά με διαμεσολαβητή εντός 10 ημερών από την ημερομηνία της συμφωνίας για την προσφυγή σε διαμεσολάβηση, ο πρόεδρος της Επιτροπής ΣΟΕΣ ή ο αντιπρόσωπός του, επιλέγει διαμεσολαβητή με κλήρωση μεταξύ των ατόμων που περιλαμβάνονται στον κατάλογο του άρθρου 20 και που δεν είναι υπήκοοι μέρους. Η επιλογή πραγματοποιείται εντός 20 ημερών από την ημερομηνία υποβολής της συμφωνίας προσφυγής σε διαμεσολάβηση και παρουσία αντιπροσώπου κάθε μέρους. Ο διαμεσολαβητής συγκαλεί συνεδρίαση με τα μέρη το αργότερο 30 ημέρες μετά την επιλογή του. Ο διαμεσολαβητής λαμβάνει τις παρατηρήσεις κάθε μέρους το αργότερο 15 ημέρες μετά τη συνεδρίαση και κοινοποιεί τη γνώμη του το αργότερο 45 ημέρες μετά την επιλογή του.

3. Η γνώμη του διαμεσολαβητή μπορεί να περιλαμβάνει σύσταση για τον τρόπο διευθέτησης της διαφοράς με συνέπεια προς τις διατάξεις της παρούσας συμφωνίας. Η γνώμη του διαμεσολαβητή δεν είναι δεσμευτική.

4. Τα μέρη μπορούν να συμφωνήσουν τροποποίηση των προθεσμιών που αναφέρονται στην παράγραφο 2. Ο διαμεσολαβητής μπορεί επίσης να αποφασίσει να τροποποιήσει τις προθεσμίες κατόπιν αιτήματος οποιουδήποτε από τα μέρη ή κατόπιν δικής του πρωτοβουλίας, λαμβάνοντας υπόψη τις ιδιαίτερες δυσκολίες που συναντά το ενδιαφερόμενο μέρος ή την πολυπλοκότητα της υπόθεσης.

5. Οι διαδικασίες που συνεπάγονται διαμεσολάβηση, και ιδίως όλες οι πληροφορίες που δημοσιοποιούνται και οι θέσεις που λαμβάνονται από τα μέρη στο πλαίσιο των εν λόγω διαδικασιών, παραμένουν εμπιστευτικές.







ΚΕΦΑΛΑΙΟ 3

Διαδικασιες επιλυσης των διαφορων







Μερος Ι

Διαδικασια διαιτησιας

Άρθρο 49

Έναρξη της διαδικασίας διαιτησίας

1. Εάν τα μέρη δεν κατορθώσουν να διευθετήσουν τη διαφορά με διαβουλεύσεις σύμφωνα με το άρθρο 47 ή με διαμεσολάβηση σύμφωνα με το άρθρο 48, το καταγγέλλον μέρος μπορεί να ζητήσει τη σύσταση ειδικής ομάδας διαιτησίας.

2. Το αίτημα για τη σύσταση ειδικής ομάδας διαιτησίας υποβάλλεται γραπτώς στο μέρος κατά του οποίου γίνεται η καταγγελία και στην Επιτροπή ΣΟΕΣ. Το καταγγέλον μέρος επισημαίνει στην αίτησή του τα συγκεκριμένα υπό αμφισβήτηση μέτρα και εξηγεί τον τρόπο με τον οποίο τα εν λόγω μέτρα αποτελούν παραβίαση των διατάξεων της παρούσας συμφωνίας.

Άρθρο 50

Σύσταση ειδικής ομάδας διαιτησίας

1. Η ειδική ομάδα διαιτησίας απαρτίζεται από τρεις διαιτητές.

2. Εντός 10 ημερών από την ημερομηνία υποβολής της αίτησης για σύσταση ειδικής ομάδας διαιτησίας στην Επιτροπή ΣΟΕΣ, τα μέρη διαβουλεύονται προκειμένου να επιτύχουν συμφωνία για τη σύνθεση της ειδικής ομάδας διαιτησίας.

3. Αν τα μέρη αδυνατούν να συμφωνήσουν σχετικά με τη σύνθεση της ειδικής ομάδας διαιτησίας εντός της προθεσμίας που καθορίζεται στην παράγραφο 2, έκαστο μέρος δύναται να ζητήσει από τον προεδρεύοντα της Επιτροπής ΣΟΕΣ ή από τον αντιπρόσωπό του να επιλέξει και τα τρία μέλη με κλήρωση, από τον κατάλογο που καταρτίζεται βάσει του άρθρου 64, ένα μεταξύ των προσώπων που προτείνει το καταγγέλλον μέρος, ένα μεταξύ των προσώπων που προτείνει το μέρος εναντίον του οποίου υποβάλλεται η καταγγελία και ένα μεταξύ των διαιτητών που έχουν επιλέξει τα μέρη, ο οποίος εκτελεί χρέη προέδρου. Αν τα μέρη συμφωνήσουν για ένα ή περισσότερα μέλη της ειδικής ομάδας διαιτησίας, τα υπόλοιπα μέλη διορίζονται σύμφωνα με την ίδια διαδικασία.

4. Ο πρόεδρος της Επιτροπής ΣΟΕΣ, ή ο αντιπρόσωπός του, επιλέγει τους διαιτητές εντός πέντε ημερών από την υποβολή της αίτησης που αναφέρεται στην παράγραφο 3 από οποιοδήποτε μέρος και με την παρουσία αντιπροσώπου κάθε μέρους.

5. Η ημερομηνία σύστασης της ειδικής ομάδας διαιτησίας είναι η ημερομηνία επιλογής των τριών διαιτητών.

Άρθρο 51

Ενδιάμεση έκθεση της ειδικής ομάδας διαιτησίας

Η ειδική ομάδα διαιτησίας κοινοποιεί στα μέρη ενδιάμεση έκθεση που περιλαμβάνει περιγραφή και συμπεράσματα, κατά γενικό κανόνα το αργότερο σε χρονικό διάστημα 120 ημερών από την ημερομηνία σύστασης της ειδικής ομάδας διαιτησίας. Κάθε μέρος μπορεί να υποβάλει στην ειδική ομάδα διαιτησίας γραπτές παρατηρήσεις για την ενδιάμεση έκθεσή της εντός 15 ημερών από την κοινοποίηση της έκθεσης.

Άρθρο 52

Απόφαση της ειδικής ομάδας διαιτησίας

1. Η ειδική ομάδα διαιτησίας κοινοποιεί την απόφασή της στα μέρη και στην Επιτροπή ΣΟΕΣ εντός 150 ημερών από τη σύστασή της. Αν θεωρεί ότι η εν λόγω προθεσμία δεν μπορεί να τηρηθεί, ο πρόεδρος της ειδικής ομάδας διαιτησίας πρέπει να απευθύνει κοινοποίηση στα μέρη και στην Επιτροπή ΣΟΕΣ γραπτώς, αναφέροντας τους λόγους της καθυστέρησης και την ημερομηνία κατά την οποία η ειδική ομάδα προβλέπει να ολοκληρώσει τις εργασίες της. Η απόφαση κοινοποιείται οπωσδήποτε το αργότερο 180 ημέρες από την ημερομηνία σύστασης της ειδικής ομάδας διαιτησίας.

2. Σε επείγουσες περιπτώσεις, μεταξύ των οποίων και στην περίπτωση αλλοιώσιμων και εποχικών αγαθών, η ειδική ομάδα διαιτησίας καταβάλλει κάθε προσπάθεια για να κοινοποιήσει την απόφασή της εντός 75 ημερών από την ημερομηνία της σύστασής της. Η απόφαση κοινοποιείται οπωσδήποτε το αργότερο 90 ημέρες από την ημερομηνία σύστασης της ειδικής ομάδας διαιτησίας. Η ειδική ομάδα διαιτησίας μπορεί να εκδίδει προκαταρκτική απόφαση εντός 10 ημερών από τη σύστασή της, εφόσον κρίνει ότι η συγκεκριμένη υπόθεση είναι επείγουσα.

3. Οποιοδήποτε μέρος μπορεί να ζητήσει από την ειδική ομάδα διαιτησίας να διατυπώσει σύσταση για τους τρόπους συμμόρφωσης του μέρους κατά του οποίου στρέφεται η καταγγελία.







Τμημα ΙΙ

Συμμορφωση

Άρθρο 53

Συμμόρφωση με την απόφαση της ειδικής ομάδας διαιτησίας.

Κάθε μέρος λαμβάνει τα αναγκαία μέτρα για να συμμορφωθεί με την απόφαση της ειδικής ομάδας διαιτησίας. Τα μέρη καταβάλλουν προσπάθεια προκειμένου να συμφωνήσουν όσον αφορά το χρονικό διάστημα που απαιτείται για τη συμμόρφωση με την απόφαση.

Άρθρο 54

Εύλογο χρονικό διάστημα για τη συμμόρφωση

1. Το αργότερο εντός 30 ημερών από την κοινοποίηση της απόφασης της ειδικής ομάδας διαιτησίας στα μέρη, το μέρος κατά του οποίου στρέφεται η καταγγελία ανακοινώνει στο καταγγέλλον μέρος και στην Επιτροπή ΣΟΕΣ το χρονικό διάστημα που θα απαιτηθεί για την τήρησή της (εφεξής «εύλογη προθεσμία»).

2. Σε περίπτωση διαφωνίας μεταξύ των μερών όσον αφορά την εύλογη προθεσμία για την τήρηση της απόφασης της ειδικής ομάδας διαιτησίας, το καταγγέλλον μέρος ζητά γραπτώς από την ειδική ομάδα διαιτησίας, εντός 20 ημερών από την κοινοποίηση του μέρους κατά του οποίου στρέφεται η καταγγελία, να προσδιορίσει τη διάρκεια της εύλογης προθεσμίας. Η εν λόγω αίτηση κοινοποιείται ταυτόχρονα στο άλλο μέρος και στην Επιτροπή ΣΟΕΣ. Η ειδική ομάδα διαιτησίας κοινοποιεί την απόφασή της στα μέρη και στην Επιτροπή ΣΟΕΣ εντός 30 ημερών από την ημερομηνία υποβολής της αίτησης.

3. Κατά τον καθορισμό της διάρκειας της εύλογης προθεσμίας, η ειδική ομάδα διαιτησίας λαμβάνει υπόψη το χρονικό διάστημα που χρειάζεται συνήθως το μέρος κατά του οποίου στρέφεται η καταγγελία ώστε να θεσπίσει ανάλογες, νομοθετικές ή διοικητικές, διατάξεις με αυτές που επισημαίνει το εν λόγω μέρος ως απαραίτητες για την εξασφάλιση της συμμόρφωσης. Η ειδική ομάδα διαιτησίας μπορεί επίσης να λαμβάνει υπόψη περιορισμούς που ενδέχεται να επηρεάσουν τη λήψη των απαραίτητων μέτρων από το μέρος κατά του οποίου στρέφεται η καταγγελία.

4. Στην περίπτωση που η αρχική ειδική ομάδα διαιτησίας, ή ορισμένα από τα μέλη της, αδυνατούν να συνεδριάσουν, ισχύουν οι διαδικασίες που ορίζονται στο άρθρο 50. Η προθεσμία κοινοποίησης της απόφασης είναι 45 ημέρες από την ημερομηνία υποβολής της αίτησης που αναφέρεται στην παράγραφο 2.

5. Η εύλογη προθεσμία μπορεί να παραταθεί με συμφωνία μεταξύ των μερών.

Άρθρο 55

Επανεξέταση των μέτρων που λαμβάνονται για τη συμμόρφωση με την απόφαση της ειδικής ομάδας διαιτησίας

1. Το μέρος κατά του οποίου στρέφεται η καταγγελία κοινοποιεί στο άλλο μέρος και στην Επιτροπή ΣΟΕΣ, πριν από το τέλος της εύλογης προθεσμίας, κάθε μέτρο που λαμβάνει για τη συμμόρφωση με την απόφαση της ειδικής ομάδας διαιτησίας.

2. Σε περίπτωση διαφωνίας μεταξύ των μερών όσον αφορά τη συμβατότητα μέτρου που έχει κοινοποιηθεί σύμφωνα με την παράγραφο 1 με τις διατάξεις της παρούσας συμφωνίας, το καταγγέλλον μέρος μπορεί να ζητά γραπτώς από την ειδική ομάδα διαιτησίας να αποφανθεί επί του θέματος. Η σχετική αίτηση πρέπει να καθορίζει το συγκεκριμένο μέτρο που εξετάζεται και να διευκρινίζει τον τρόπο με τον οποίο το συγκεκριμένο μέτρο δεν συμβιβάζεται με τις διατάξεις της παρούσας συμφωνίας. Η ειδική ομάδα διαιτησίας εκδίδει την απόφασή της εντός 90 ημερών από την ημερομηνία υποβολής της αίτησης. Σε επείγουσες περιπτώσεις, μεταξύ των οποίων και στην περίπτωση αλλοιώσιμων και εποχικών αγαθών, η ειδική ομάδα διαιτησίας κοινοποιεί την απόφασή της εντός 45 ημερών από την ημερομηνία υποβολής της αίτησης.

3. Σε περίπτωση που η αρχική ειδική ομάδα διαιτησίας, ή ορισμένα από τα μέλη της, αδυνατούν να συνεδριάσουν, ισχύουν οι διαδικασίες που ορίζονται στο άρθρο 50. Η προθεσμία κοινοποίησης της απόφασης είναι 105 ημέρες από την ημερομηνία υποβολής της αίτησης που αναφέρεται στην παράγραφο 2.

Άρθρο 56

Προσωρινά μέτρα σε περίπτωση μη συμμόρφωσης

1. Αν το μέρος κατά του οποίου στρέφεται η καταγγελία παραλείψει να κοινοποιήσει μέτρο που έχει λάβει προκειμένου να συμμορφωθεί με την απόφαση της ειδικής ομάδας διαιτησίας πριν από τη λήξη της εύλογης προθεσμίας ή αν η ειδική ομάδα διαιτησίας αποφασίσει ότι το κοινοποιηθέν βάσει του άρθρου 55 παράγραφος 1 μέτρο δεν συνάδει με τις υποχρεώσεις αυτού του μέρους δυνάμει του άρθρου 53, το μέρος κατά του οποίου στρέφεται η καταγγελία υποβάλλει προσφορά για προσωρινή αποζημίωση, αν το ζητήσει το καταγγέλλον μέρος.

2. Αν δεν επιτευχθεί συμφωνία για την αποζημίωση εντός 30 ημερών από τη λήξη της εύλογης προθεσμίας ή από την ημερομηνία έκδοσης, βάσει του άρθρου 55, της απόφασης της ειδικής ομάδας διαιτησίας ότι το μέτρο που λαμβάνεται για τη συμμόρφωση δεν συνάδει με το άρθρο 53, το καταγγέλλον μέρος δικαιούται, κατόπιν κοινοποίησης στο άλλο μέρος, να θεσπίσει κατάλληλα μέτρα. Κατά τη θέσπιση των εν λόγω μέτρων, το καταγγέλλον μέρος επιδιώκει να επιλέγει μέτρα που επηρεάζουν στο ελάχιστο την επίτευξη των στόχων της παρούσας συμφωνίας και λαμβάνει υπόψη τον αντίκτυπό τους στην οικονομία του μέρους κατά του οποίου στρέφεται η καταγγελία.

Τα κατάλληλα μέτρα που αναφέρονται στην παρούσα παράγραφο δεν επηρεάζουν, σε καμία περίπτωση, την αναπτυξιακή βοήθεια προς τη Γκάνα.

3. Το μέρος ΕΚ επιδεικνύει τη δέουσα μετριοπάθεια όσον αφορά την αποζημίωση ή τη λήψη των κατάλληλων μέτρων σύμφωνα με τις παραγράφους 1 και 2 και λαμβάνει υπόψη την κατάσταση αναπτυσσόμενης χώρας του μέρους Γκάνα.

4. Τα κατάλληλα μέτρα ή η αποζημίωση έχουν προσωρινό χαρακτήρα και εφαρμόζονται μόνον έως ότου το μέτρο που έχει κριθεί ότι παραβιάζει τις διατάξεις που αναφέρονται στην παρούσα συμφωνία σύμφωνα με το άρθρο 53 αρθεί ή τροποποιηθεί ώστε να συμμορφωθεί με τις εν λόγω διατάξεις, ή έως ότου τα μέρη καταλήξουν σε συμφωνία για τη διευθέτηση της διαφοράς.

Άρθρο 57

Επανεξέταση των μέτρων που λαμβάνονται για τη συμμόρφωση μετά τη θέσπιση των κατάλληλων μέτρων

1. Το μέρος κατά του οποίου στρέφεται η καταγγελία κοινοποιεί στο άλλο μέρος και στην Επιτροπή ΣΟΕΣ όλα τα μέτρα που λαμβάνει προκειμένου να συμμορφωθεί με την απόφαση της ειδικής ομάδας διαιτησίας και το αίτημά του για τη λήξη της εφαρμογής των κατάλληλων μέτρων από το καταγγέλλον μέρος.

2. Εάν τα μέρη δεν καταλήξουν σε συμφωνία σχετικά με τη συμβατότητα του κοινοποιηθέντος μέτρου με τις διατάξεις της παρούσας συμφωνίας, εντός 30 ημερών από την ημερομηνία υποβολής της κοινοποίησης, το καταγγέλλον μέρος μπορεί να ζητήσει γραπτώς από τον πρόεδρο της ειδικής ομάδας διαιτησίας να αποφανθεί επί του ζητήματος. Η εν λόγω αίτηση κοινοποιείται ταυτόχρονα στο άλλο μέρος και στην Επιτροπή ΣΟΕΣ. Η απόφαση της ειδικής ομάδας διαιτησίας κοινοποιείται στα μέρη και στην Επιτροπή ΣΟΕΣ εντός 45 ημερών από την υποβολή της αίτησης. Αν η ειδική ομάδα διαιτησίας κρίνει ότι μέτρο που λαμβάνεται για τη συμμόρφωση δεν συνάδει με τις διατάξεις της παρούσας συμφωνίας, η ειδική ομάδα διαιτησίας καθορίζει αν το καταγγέλλον μέρος μπορεί να συνεχίσει να εφαρμόζει τα κατάλληλα μέτρα. Αν η ειδική ομάδα διαιτησίας κρίνει ότι το μέτρο που λαμβάνεται για τη συμμόρφωση συνάδει με τις διατάξεις της παρούσας συμφωνίας, τα κατάλληλα μέτρα τερματίζονται.

3. Σε περίπτωση που η αρχική ομάδα διαιτησίας ή ορισμένα από τα μέλη της αδυνατούν να συνεδριάσουν, ισχύουν οι διαδικασίες που ορίζονται στο άρθρο 50. Η προθεσμία για την κοινοποίηση της απόφασης είναι 60 ημέρες από την ημερομηνία υποβολής της αίτησης που αναφέρεται στην παράγραφο 2.







Τμημα ΙΙΙ

Κοινές διατάξεις

Άρθρο 58

Αμοιβαία αποδεκτή λύση

Σύμφωνα με τον παρόντα τίτλο, τα μέρη μπορούν, ανά πάσα στιγμή, να καταλήξουν σε αμοιβαία αποδεκτή λύση για την επίλυση διαφοράς βάσει του παρόντος τίτλου. Τα μέρη κοινοποιούν την αμοιβαία αποδεκτή λύση στην Επιτροπή ΣΟΕΣ. Μετά τη θέσπιση της αμοιβαία αποδεκτής λύσης, η διαδικασία περατώνεται.

Άρθρο 59

Διαδικαστικοί κανόνες

1. Οι διαδικασίες διευθέτησης διαφορών σύμφωνα με το κεφάλαιο ΙΙΙ του παρόντος τίτλου διέπονται από τον εσωτερικό κανονισμό που θεσπίζεται από την Επιτροπή ΣΟΕΣ εντός τριών μηνών από τη σύστασή της.

2. Οι συνεδριάσεις της ειδικής ομάδας διαιτησίας είναι ανοικτές στο κοινό, σύμφωνα με τον εσωτερικό κανονισμό, εκτός αν η ειδική ομάδα διαιτησίας αποφασίζει άλλως, είτε αυτεπάγγελτα είτε κατόπιν αιτήματος των μερών.

Άρθρο 60

Πληροφορίες και τεχνικές συμβουλές

Κατόπιν αιτήματος ενός μέρους ή αυτεπαγγέλτως, η ειδική ομάδα διαιτησίας μπορεί να λαμβάνει πληροφορίες από οποιαδήποτε πηγή, συμπεριλαμβανομένων των μερών που εμπλέκονται στη διαφορά, την οποία θεωρεί κατάλληλη για τη διαδικασία της ειδικής ομάδας διαιτησίας. Η ειδική ομάδα διαιτησίας έχει επίσης το δικαίωμα να ζητήσει τη σχετική γνώμη εμπειρογνωμόνων, εάν το θεωρεί σκόπιμο. Τα ενδιαφερόμενα μέρη μπορούν να παρεμβαίνουν στην ειδική ομάδα διαιτησίας ως «amicus curiae» σύμφωνα με τον εσωτερικό κανονισμό. Κάθε πληροφορία που συγκεντρώνεται κατ' αυτό τον τρόπο, πρέπει να κοινολογείται σε καθένα από τα μέρη για τη διατύπωση παρατηρήσεων.

Άρθρο 61

Γλώσσες υποβολής παρατηρήσεων

Οι γραπτές και προφορικές παρατηρήσεις υποβάλλονται σε οποιαδήποτε επίσημη γλώσσα των μερών. Εντούτοις, τα μέρη προσπαθούν, στο μέτρο του δυνατού, να χρησιμοποιούν, ως γλώσσα εργασίας, επίσημη γλώσσα κοινή και στα δύο μέρη και λαμβάνουν, κυρίως, υπόψη την κατάσταση αναπτυσσόμενης χώρας του μέρους Γκάνα, ειδικότερα όσον αφορά τις δυσκολίες μετάφρασης.

Άρθρο 62

Κανόνες ερμηνείας

Οι ειδικές ομάδες διαιτησίας ερμηνεύουν τις διατάξεις της παρούσας συμφωνίας σύμφωνα με τους συνήθεις κανόνες για την ερμηνεία του δημοσίου διεθνούς δικαίου, συμπεριλαμβανομένης της Σύμβασης της Βιέννης περί του δικαίου των Συνθηκών. Οι αποφάσεις της ειδικής ομάδας διαιτησίας δεν μπορούν να αυξάνουν ή να μειώνουν τα δικαιώματα και τις υποχρεώσεις που προβλέπονται στις διατάξεις της παρούσας συμφωνίας.

Άρθρο 63

Αποφάσεις της ειδικής ομάδας διαιτησίας

1. Η ειδική ομάδα διαιτησίας καταβάλλει κάθε δυνατή προσπάθεια να λαμβάνει κάθε απόφαση με συναίνεση. Σε περίπτωση ωστόσο που δεν είναι δυνατό να ληφθεί απόφαση με συναίνεση, η απόφαση για το θέμα λαμβάνεται με πλειοψηφία. Ωστόσο, σε καμία περίπτωση δεν δημοσιεύονται οι γνώμες μειοψηφίας των διαιτητών.

2. Η απόφαση αναφέρει τα πραγματικά περιστατικά, τη δυνατότητα εφαρμογής των σχετικών διατάξεων της παρούσας συμφωνίας και την αιτιολόγηση των διαπιστώσεων και των συμπερασμάτων τα οποία διατυπώνει η ειδική ομάδα διαιτησίας. Η Επιτροπή ΣΟΕΣ δημοσιοποιεί τις αποφάσεις της ειδικής ομάδας διαιτησίας, εκτός αν αποφασίσει άλλως.







ΚΕΦΑΛΑΙΟ 4

Γενικες διαταξεις

Άρθρο 64

Κατάλογος διαιτητών

1. Η Επιτροπή ΣΟΕΣ, το αργότερο εντός τριών μηνών από την προσωρινή εφαρμογή της παρούσας συμφωνίας, καταρτίζει κατάλογο 15 ατόμων που είναι πρόθυμα και ικανά να ασκήσουν καθήκοντα διαιτητή. Κάθε μέρος επιλέγει πέντε άτομα να υπηρετήσουν ως διαιτητές. Τα δύο μέρη συμφωνούν επίσης ως προς πέντε άτομα που δεν είναι υπήκοοι κανενός από τα μέρη, προκειμένου να εκτελέσουν χρέη προέδρου της ειδικής ομάδας διαιτησίας. Η Επιτροπή ΣΟΕΣ εξασφαλίζει τη διατήρηση του καταλόγου πάντα σ' αυτό το επίπεδο.

2. Οι διαιτητές διαθέτουν εξειδικευμένες γνώσεις ή εμπειρία στους τομείς του δικαίου και του διεθνούς εμπορίου. Είναι ανεξάρτητοι, συμμετέχουν σε ατομική βάση, δεν λαμβάνουν οδηγίες από οργανισμό ή δημόσια αρχή, ούτε συνδέονται με την κυβέρνηση οιουδήποτε από τα μέρη και συμμορφώνονται με τον κώδικα δεοντολογίας που προσαρτάται στον εσωτερικό κανονισμό.

3. Η Επιτροπή ΣΟΕΣ μπορεί να καταρτίζει συμπληρωματικό κατάλογο 15 ατόμων που διαθέτουν τομεακή εμπειρία σε συγκεκριμένα θέματα που καλύπτει η ενδιάμεση ΣΟΕΣ. Στην περίπτωση που εφαρμόζεται η διαδικασία επιλογής του άρθρου 50, παράγραφος 2, ο πρόεδρος της Επιτροπής ΣΟΕΣ μπορεί να χρησιμοποιεί τον εν λόγω τομεακό κατάλογο, εφόσον συμφωνούν και τα δύο μέρη.

Άρθρο 65

Σχέση με τις υποχρεώσεις στο πλαίσιο του ΠΟΕ

1. Τα διαιτητικά όργανα που συνιστώνται στο πλαίσιο της παρούσας συμφωνίας δεν εκδικάζουν διαφορές σχετικά με τα δικαιώματα και τις υποχρεώσεις κάθε μέρους δυνάμει της συμφωνίας για την ίδρυση του ΠΟΕ.

2. Η προσφυγή στις διατάξεις της παρούσας συμφωνίας για τη διευθέτηση διαφορών δεν επηρεάζει την ανάληψη τυχόν δράσης στο πλαίσιο του ΠΟΕ, συμπεριλαμβανομένης της δράσης για τη διευθέτηση των διαφορών. Ωστόσο, αν ένα μέρος έχει κινήσει διαδικασία επίλυσης των διαφορών, όσον αφορά ένα συγκεκριμένο θέμα, είτε δυνάμει του άρθρου 49 παράγραφος 1 του παρόντος τίτλου, είτε δυνάμει της συμφωνίας για την ίδρυση του ΠΟΕ, δεν μπορεί να κινήσει διαδικασία επίλυσης των διαφορών όσον αφορά το ίδιο μέτρο στο πλαίσιο του άλλου φόρουμ μέχρις ότου περατωθεί η πρώτη διαδικασία. Για τους σκοπούς της παρούσας παραγράφου, θεωρείται ότι οι διαδικασίες επίλυσης των διαφορών δυνάμει της συμφωνίας για την ίδρυση του ΠΟΕ κινούνται όταν ένα μέρος ζητήσει τη σύσταση ειδικής ομάδας δυνάμει του άρθρου 6 του μνημονίου σχετικά με τους κανόνες και τις διαδικασίες που διέπουν την επίλυση των διαφορών του ΠΟΕ.

3. Καμία διάταξη της παρούσας συμφωνίας δεν εμποδίζει μέρος να εφαρμόζει την αναστολή των υποχρεώσεων που εγκρίνεται από το όργανο επίλυσης διαφορών του ΠΟΕ.

Άρθρο 66

Προθεσμίες

1. Όλες οι προθεσμίες που προβλέπονται στον παρόντα τίτλο, συμπεριλαμβανομένων των προθεσμιών κοινοποίησης των αποφάσεων από τις ειδικές ομάδες διαιτησίας, υπολογίζονται σε ημερολογιακές ημέρες από την ημέρα που έπεται της πράξης ή του γεγονότος που αφορούν.

2. Κάθε προθεσμία που αναφέρεται στον παρόντα τίτλο μπορεί να παρατείνεται με αμοιβαία συμφωνία των μερών.

Άρθρο 67

Τροποποίηση του τίτλου V

Η Επιτροπή ΣΟΕΣ και κάθε μέρος μπορούν να αναλαμβάνουν την πρωτοβουλία να ζητήσουν τροποποίηση του παρόντος τίτλου. Οι αιτήσεις τροποποίησης εξετάζονται από την Επιτροπή ΣΟΕΣ. Η τροποποίηση τίθεται σε εφαρμογή μόνον μετά την έγκριση και των δύο μερών.







ΤΙΤΛΟΣ VI

ΓΕΝΙΚΕΣ ΕΞΑΙΡΕΣΕΙΣ

Άρθρο 68

Γενική ρήτρα εξαίρεσης

Υπό την προϋπόθεση ότι τα εν λόγω μέτρα δεν εφαρμόζονται κατά τέτοιο τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ των μερών στα οποία επικρατούν παρόμοιες συνθήκες ή συγκεκαλυμμένο περιορισμό των συναλλαγών στον τομέα των αγαθών, των υπηρεσιών ή της εγκατάστασης, καμία από τις διατάξεις της παρούσας συμφωνίας δεν μπορεί να ερμηνευθεί κατά την έννοια ότι εμποδίζει τα μέρη να λαμβάνουν ή να επιβάλλουν την εφαρμογή μέτρων τα οποία:

α) είναι απαραίτητα για την προστασία της δημόσιας ασφάλειας και της δημόσιας ηθικής ή τη διατήρηση της δημόσιας τάξης·

β) είναι απαραίτητα για την προστασία της ζωής ή της υγείας των ανθρώπων, των ζώων ή των φυτών·

γ) είναι απαραίτητα για την εξασφάλιση της συμμόρφωσης με τους νόμους και τους κανονισμούς που δεν αντιβαίνουν στις διατάξεις της παρούσας συμφωνίας, συμπεριλαμβανομένων όσων αναφέρονται: i) στην πρόληψη δόλιων και απατηλών πρακτικών ή στην αντιμετώπιση των επιπτώσεων της πλημμελούς εκτέλεσης συμβάσεων· ii) στην προστασία της ιδιωτικής ζωής των ατόμων, όσον αφορά την επεξεργασία και τη διάδοση προσωπικών δεδομένων, και στην προστασία του εμπιστευτικού χαρακτήρα ατομικών στοιχείων και λογαριασμών· iii) στην ασφάλεια· iv) στην επιβολή τελωνειακών ρυθμίσεων· ή v) στην προστασία των δικαιωμάτων διανοητικής ιδιοκτησίας·

δ) αφορούν την εισαγωγή ή την εξαγωγή χρυσού ή αργύρου·

ε) είναι απαραίτητα για την προστασία εθνικών θησαυρών με καλλιτεχνική, ιστορική ή αρχαιολογική αξία·

στ) αφορούν τη διατήρηση εξαντλήσιμων φυσικών πόρων, σε περίπτωση που τα μέτρα αυτά εφαρμόζονται σε συνδυασμό με περιορισμούς για την εγχώρια παραγωγή ή κατανάλωση υπηρεσιών και εγχώριων επενδύσεων·

ζ) αφορούν προϊόντα που προέρχονται από εργασία φυλακισμένων, ή

η) δεν συνάδουν με το άρθρο 19, υπό τον όρο ότι η διαφορά στη μεταχείριση αποσκοπεί στην εξασφάλιση της δίκαιης ή αποτελεσματικής επιβολής ή είσπραξης άμεσων φόρων για οικονομικές δραστηριότητες, επενδυτές ή φορείς παροχής υπηρεσιών του άλλου μέρους.

Άρθρο 69

Εξαιρέσεις για λόγους ασφαλείας

1. Καμία από τις διατάξεις της παρούσας συμφωνίας δεν μπορεί να ερμηνευθεί κατά την έννοια ότι:

α) υποχρεώνει μέρος να παράσχει οποιαδήποτε πληροφορία, όταν κατά την άποψή του η αποκάλυψη της πληροφορίας αυτής αντιβαίνει σε θεμελιώδη συμφέροντα ασφαλείας του·

β) εμποδίζει μέρος να λαμβάνει μέτρα τα οποία κρίνει απαραίτητα για την προάσπιση των θεμελιωδών συμφερόντων ασφαλείας του και τα οποία: i) αφορούν σχάσιμα ή συντήξιμα υλικά ή τα υλικά από τα οποία αυτά παράγονται· ii) αφορούν οικονομικές δραστηριότητες που έχουν ως άμεσο ή έμμεσο στόχο τον εφοδιασμό στρατιωτικής εγκατάστασης· iii) συνδέονται με την παραγωγή ή το εμπόριο όπλων, πολεμοφοδίων και πολεμικού υλικού· iv) αφορούν δημόσιες συμβάσεις αναγκαίες για σκοπούς εθνικής ασφάλειας ή εθνικής άμυνας, ή v) λαμβάνονται σε καιρό πολέμου ή άλλης έκτακτης κατάστασης στις διεθνείς σχέσεις, ή

γ) εμποδίζει μέρος να αναλάβει δράση για την εκτέλεση υποχρεώσεων που έχει αναλάβει για τη διατήρηση της διεθνούς ειρήνης και ασφάλειας.

2. Τα μέρη ενημερώνονται εκατέρωθεν, όσο το δυνατόν πληρέστερα, σχετικά με τα μέτρα που λαμβάνονται βάσει της παραγράφου 1, στοιχεία β) και γ), καθώς και σχετικά με τη λήξη της ισχύος τους.

Άρθρο 70

Φορολογία

1. Καμία από τις διατάξεις της παρούσας συμφωνίας ή οποιασδήποτε άλλης ρύθμισης που έχει θεσπισθεί βάσει της παρούσας συμφωνίας δεν μπορεί να ερμηνευθεί κατά την έννοια ότι εμποδίζει τα μέρη, κατά την εφαρμογή των σχετικών διατάξεων των φορολογικών τους νομοθεσιών, να προβαίνουν σε διακρίσεις μεταξύ φορολογουμένων που δεν βρίσκονται στην ίδια κατάσταση, ιδίως όσον αφορά τον τόπο διαμονής τους ή τον τόπο όπου επενδύουν τα κεφάλαιά τους.

2. Καμία από τις διατάξεις της παρούσας συμφωνίας, ή οποιασδήποτε άλλης ρύθμισης που έχει θεσπισθεί βάσει της παρούσας συμφωνίας, δεν μπορεί να ερμηνευθεί κατά την έννοια ότι εμποδίζει τη θέσπιση ή την εφαρμογή μέτρων που στοχεύουν στην πρόληψη της φοροαποφυγής ή της φοροδιαφυγής, κατ' εφαρμογή φορολογικών διατάξεων που περιέχονται σε συμφωνίες για την αποφυγή της διπλής φορολογίας, σε άλλες φορολογικές ρυθμίσεις ή στην εθνική φορολογική νομοθεσία.

3. Καμία από τις διατάξεις της παρούσας συμφωνίας δεν επηρεάζει τα δικαιώματα και τις υποχρεώσεις των μερών που προβλέπονται από φορολογική σύμβαση. Σε περίπτωση ασυνέπειας της παρούσας συμφωνίας με οιαδήποτε τέτοια σύμβαση, η εν λόγω σύμβαση υπερισχύει όσον αφορά την ασυνέπεια.







ΤΙΤΛΟΣ VII

ΘΕΣΜΙΚΕΣ, ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 71

Τρόπος συνέχισης των διαπραγματεύσεων

1. Τα μέρη συνεχίζουν τις διαπραγματεύσεις σύμφωνα με τις διατάξεις της παρούσας συμφωνίας.

2. Μετά την ολοκλήρωση των διαπραγματεύσεων, τα σχέδια τροποποιήσεων διαβιβάζονται προς έγκριση στις αρμόδιες εθνικές αρχές.

Άρθρο 72

Ορισμός των μερών και τήρηση των υποχρεώσεων

1. Τα συμβαλλόμενα μέρη της παρούσας συμφωνίας είναι η Δημοκρατία της Γκάνας, η οποία αναφέρεται ως «το μέρος Γκάνα» ή «Γκάνα», αφενός, και η Ευρωπαϊκή Κοινότητα ή τα κράτη μέλη της ή η Ευρωπαϊκή Κοινότητα και τα κράτη μέλη της, στο πλαίσιο των αντίστοιχων τομέων αρμοδιότητάς τους, όπως απορρέουν από τη Συνθήκη περί ιδρύσεως της Ευρωπαϊκής Κοινότητας, τα οποία αναφέρονται ως «το μέρος ΕΚ» ή Ευρωπαϊκή Κοινότητα, αφετέρου.

2. Για τους σκοπούς της παρούσας συμφωνίας, ο όρος «μέρος» αναφέρεται στο μέρος Γκάνα ή στο μέρος ΕΚ, κατά περίπτωση. Ο όρος «μέρη» αναφέρεται στο μέρος Γκάνα και στο μέρος ΕΚ.

3. Τα μέρη θεσπίζουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους βάσει της παρούσας συμφωνίας και συμμορφώνονται για την επίτευξη των στόχων που θέτει η παρούσα συμφωνία.

Άρθρο 73

Επιτροπή ΣΟΕΣ

1. Για τους σκοπούς της εφαρμογής της παρούσας συμφωνίας, συνιστάται Επιτροπή ΣΟΕΣ εντός 3 μηνών από την ημερομηνία υπογραφής της παρούσας συμφωνίας.

2. Τα μέρη συμφωνούν ότι η σύνθεση, η οργάνωση και η λειτουργία της Επιτροπής ΣΟΕΣ τηρούν την αρχή της ισότητας. Η Επιτροπή θεσπίζει τους κανόνες οργάνωσης και λειτουργίας της.

3. Η Επιτροπή ΣΟΕΣ είναι υπεύθυνη για τη διαχείριση σε όλους τους τομείς που καλύπτει η παρούσα συμφωνία και για την εκπλήρωση όλων των καθηκόντων που αναφέρονται σε αυτή.

4. Για τη διευκόλυνση της επικοινωνίας και την εξασφάλιση της αποτελεσματικής εφαρμογής της παρούσας συμφωνίας, κάθε μέρος ορίζει σημείο επαφής στο εσωτερικό της Επιτροπής.

5. Οι συνεδριάσεις της Επιτροπής ΣΟΕΣ μπορούν να είναι ανοικτές σε τρίτους. Η ECOWAS μπορεί να προσκαλείται στις συνεδριάσεις της Επιτροπής ΣΟΕΣ σύμφωνα με τις εσωτερικές διαδικασίες της.

Άρθρο 74

Εξόχως απόκεντρες περιοχές της Ευρωπαϊκής Κοινότητας

1. Λαμβάνοντας υπόψη τη γεωγραφικής εγγύτητα των εξόχως απόκεντρων περιοχών της Ευρωπαϊκής Κοινότητας και της Γκάνας και με σκοπό την ενίσχυση των οικονομικών και των κοινωνικών δεσμών μεταξύ των εν λόγω περιοχών και της Γκάνας, τα μέρη καταβάλλουν προσπάθειες για να διευκολύνουν τη συνεργασία σε όλους τους τομείς που διέπονται από την παρούσα συμφωνία και το εμπόριο σε εμπορεύματα και υπηρεσίες, να προωθούν τις επενδύσεις και να ενθαρρύνουν τις συνδέσεις μεταφορών και επικοινωνίας μεταξύ των εξόχως απόκεντρων περιοχών και της Γκάνας.

2. Οι στόχοι που εξαγγέλλονται στην παράγραφο 1 επιδιώκονται επίσης, στο μέτρο του δυνατού, μέσω της ενθάρρυνσης της συμμετοχής της Γκάνας και των εξόχως απόκεντρων περιοχών στο πλαίσιο συγκεκριμένων προγραμμάτων της Ευρωπαϊκής Κοινότητας σε τομείς που καλύπτονται από την παρούσα συμφωνία.

3. Το μέρος ΕΚ μεριμνά για την εξασφάλιση συντονισμού μεταξύ των διαφόρων χρηματοοικονομικών μέσων των πολιτικών συνοχής και ανάπτυξης της Ευρωπαϊκής Κοινότητας με σκοπό την ενθάρρυνση της συνεργασίας μεταξύ της Γκάνας και των εξόχως απόκεντρων περιοχών της Ευρωπαϊκής Κοινότητας στους τομείς που καλύπτονται από την παρούσα συμφωνία.

4. Καμία από τις διατάξεις της παρούσας συμφωνίας δεν εμποδίζει το μέρος ΕΚ να εφαρμόζει ισχύοντα μέτρα που αφορούν την αντιμετώπιση της διαρθρωτικής, κοινωνικής και οικονομικής, κατάστασης των εξόχως απόκεντρων περιοχών σύμφωνα με το άρθρο 299 παράγραφος 2 της Συνθήκης περί ιδρύσεως της Ευρωπαϊκής Κοινότητας.

Άρθρο 75

Έναρξη και διάρκεια ισχύος

1. H παρούσα συμφωνία υπογράφεται, κυρώνεται ή εγκρίνεται σύμφωνα με τους εφαρμοστέους συνταγματικούς κανόνες κάθε μέρους ή, όσον αφορά το μέρος ΕΚ, με τους εσωτερικούς κανόνες και διαδικασίες.

2. Η παρούσα συμφωνία αρχίζει να ισχύει την πρώτη ημέρα του μήνα που έπεται της ημερομηνίας κατά την οποία το μέρος Γκάνα και το μέρος ΕΚ κοινοποιούν εκατέρωθεν την ολοκλήρωση των διαδικασιών που απαιτούνται για τον σκοπό αυτό.

3. Οι κοινοποιήσεις αποστέλλονται στον Γενικό Γραμματέα του Συμβουλίου της Ευρωπαϊκής Ένωσης, ο οποίος είναι ο Θεματοφύλακας της παρούσας συμφωνίας.

4. Μέχρι την έναρξη ισχύος της συμφωνίας, τα μέρη συμφωνούν να την εφαρμόζουν προσωρινά, σύμφωνα με τις αντίστοιχες νομοθετικές διατάξεις τους ή κατόπιν κύρωσης της συμφωνίας.

5. Η προσωρινή εφαρμογή κοινοποιείται στον Θεματοφύλακα. Η συμφωνία εφαρμόζεται προσωρινά 10 ημέρες μετά την παραλαβή της κοινοποίησης της προσωρινής εφαρμογής από την Ευρωπαϊκή Κοινότητα ή από το μέρος Γκάνα.

6. Παρά την παράγραφο 4, το μέρος ΕΚ και η Γκάνα μπορούν να εφαρμόζουν τη συμφωνία, εν όλω ή εν μέρει, πριν από την προσωρινή εφαρμογή, στο μέτρο που αυτό επιτρέπεται από το εθνικό τους δίκαιο.

7. Οιοδήποτε από τα μέρη μπορεί να προειδοποιεί εγγράφως το άλλο μέρος για την πρόθεσή του να καταγγείλει την παρούσα συμφωνία. Η καταγγελία παράγει αποτελέσματα έξι μήνες μετά την κοινοποίησή της στο άλλο μέρος.

8. Η παρούσα συμφωνία αντικαθίσταται από γενική ΣΟΕΣ, η οποία συνάπτεται σε περιφερειακό επίπεδο με το μέρος ΕΚ κατά την ημερομηνία έναρξης ισχύος της. Στην περίπτωση αυτή, τα μέρη καταβάλουν κάθε προσπάθεια για να εξασφαλίσουν ότι η ΣΟΕΣ, σε περιφερειακό επίπεδο, διατηρεί τα περισσότερα από τα οφέλη που αποκομίζει η Γκάνα από την παρούσα συμφωνία.

Άρθρο 76

Εδαφική εφαρμογή

Η παρούσα συμφωνία εφαρμόζεται στα εδάφη στα οποία εφαρμόζεται η Συνθήκη περί ιδρύσεως της Ευρωπαϊκής Κοινότητας, αφενός, και υπό τους όρους που καθορίζονται στην εν λόγω Συνθήκη, και στη Γκάνα, αφετέρου.

Άρθρο 77

Προσχώρηση νέων κρατών μελών στην ΕΕ

1. Η Επιτροπή ΣΟΕΣ ενημερώνεται για κάθε αίτηση προσχώρησης που υποβάλλει τρίτο κράτος για να καταστεί μέλος της Ευρωπαϊκής Ένωσης (ΕΕ). Κατά τις διαπραγματεύσεις μεταξύ της Ένωσης και του αιτούντος κράτους, το μέρος ΕΚ παρέχει στη Γκάνα όλες τις σχετικές πληροφορίες και η Γκάνα, με τη σειρά της, αποστέλλει τα σχόλιά της στο μέρος ΕΚ, προκειμένου να ληφθούν πλήρως υπόψη. Το μέρος ΕΚ κοινοποιεί στη Γκάνα κάθε προσχώρηση στην ΕΕ.

2. Κάθε νέο κράτος μέλος της ΕΕ καθίσταται μέρος στην παρούσα συμφωνία από την ημερομηνία της προσχώρησής του, στην ΕΕ, μέσω σχετικής ρήτρας που προβλέπεται στην πράξη προσχώρησης. Σε περίπτωση που η πράξη προσχώρησης στην Ένωση δεν προβλέπει την αυτόματη προσχώρηση του κράτους μέλους της ΕΕ στην παρούσα συμφωνία, το οικείο κράτος μέλος της ΕΕ προσχωρεί στην παρούσα συμφωνία καταθέτοντας πράξη προσχώρησης στη Γενική Γραμματεία του Συμβουλίου της Ευρωπαϊκής Ένωσης, η οποία διαβιβάζει κυρωμένο αντίγραφο στο μέρος Γκάνα.

3. Τα μέρη εξετάζουν τις επιπτώσεις της προσχώρησης νέων μελών της ΕΕ στην παρούσα συμφωνία. Η Επιτροπή ΣΟΕΣ μπορεί να θεσπίζει τα μεταβατικά μέτρα ή τα μέτρα τροποποίησης, τα οποία ενδεχομένως κρίνονται αναγκαία.

Άρθρο 78

Διάλογος για χρηματοοικονομικά θέματα

Τα μέρη συμφωνούν να ενθαρρύνουν τον διάλογο, τη διαφάνεια και να ανταλλάσσουν βέλτιστες πρακτικές στον τομέα της φορολογικής πολιτικής και της διοίκησης.

Άρθρο 79

Συνεργασία για την καταπολέμηση των παράνομων οικονομικών δραστηριοτήτων

Το μέρος ΕΚ και η Γκάνα δεσμεύονται ως προς την πρόληψη και την καταπολέμηση των παράνομων, δόλιων και διεφθαρμένων δραστηριοτήτων, της νομιμοποίησης εσόδων από παράνομες δραστηριότητες και της χρηματοδότησης τρομοκρατών και λαμβάνουν όλα τα απαραίτητα νομοθετικά και διοικητικά μέτρα για τη συμμόρφωση με τα διεθνή πρότυπα, συμπεριλαμβανομένων αυτών που προβλέπονται στη σύμβαση των Ηνωμένων Εθνών κατά της διαφθοράς, στη σύμβαση των Ηνωμένων Εθνών για την καταπολέμηση της διεθνώς οργανωμένης εγκληματικότητας και τα πρωτόκολλά της, στη σύμβαση των Ηνωμένων Εθνών για την εξάλειψη της χρηματοδότησης τρομοκρατών και στις συστάσεις της ομάδας εργασίας για τη χρηματοοικονομική δράση. Το μέρος ΕΚ και η Γκάνα συμφωνούν στην ανταλλαγή πληροφοριών και τη συνεργασία στους εν λόγω τομείς.

Άρθρο 80

Σχέσεις με άλλες συμφωνίες

1. Εξαιρουμένης της αναπτυξιακής συνεργασίας που προβλέπεται στον τίτλο II του μέρους ΙΙΙ της συμφωνίας της Κοτονού, σε περίπτωση ασυνέπειας μεταξύ των διατάξεων της παρούσας συμφωνίας προς τις διατάξεις του τίτλου II του μέρους ΙΙΙ της συμφωνίας της Κοτονού, υπερισχύουν οι διατάξεις της παρούσας συμφωνίας.

2. Καμία από τις διατάξεις της παρούσες συμφωνίας δεν μπορεί να ερμηνευθεί κατά την έννοια ότι εμποδίζει την υιοθέτηση από την Ευρωπαϊκή Κοινότητα ή από τη Γκάνα οποιουδήποτε μέτρου, συμπεριλαμβανομένων εμπορικών και συναφών με το εμπόριο μέτρων, τα οποία κρίνονται κατάλληλα κατά τα προβλεπόμενα από τα άρθρα 11β, 96 και 97 της συμφωνίας της Κοτονού.

3. Τα μέρη συμφωνούν ότι καμία από τις διατάξεις της παρούσας συμφωνίας δεν τα υποχρεώνει να ενεργούν κατά τρόπο αντίθετο προς τις υποχρεώσεις τους έναντι του ΠΟΕ.

▼M1

Άρθρο 81

Αυθεντικά κείμενα

Η παρούσα συμφωνία συντάσσεται σε δύο αντίτυπα στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και όλα τα κείμενα είναι εξίσου αυθεντικά.

▼B

Άρθρο 82

Παραρτήματα

Τα Παραρτήματα και το Πρωτόκολλο της παρούσας συμφωνίας αποτελούν αναπόσπαστο τμήμα αυτής.

Σε πίστωση των ανωτέρω, οι κάτωθι πληρεξούσιοι υπέγραψαν την παρούσα συμφωνία,

Съставено в Брюксел на двадесет и осми юли през две хиляди и шестнадесета година.

Hecho en Bruselas, el veintiocho de julio de dos mil dieciséis.

V Bruselu dne dvacátého osmého července dva tisíce šestnáct.

Udfærdiget i Bruxelles den otteogtyvende juli to tusind og seksten.

Geschehen zu Brüssel am achtundzwanzigsten Juli zweitausendsechzehn.

Kahe tuhande kuueteistkümnenda aasta juulikuu kahekümne kaheksandal päeval Brüsselis.

Έγινε στις Βρυξέλλες, στις είκοσι οκτώ Ιουλίου δύο χιλιάδες δεκαέξι.

Done at Brussels on the twenty eighth day of July in the year two thousand and sixteen.

Fait à Bruxelles, le vingt huit juillet deux mille seize.

Fatto a Bruxelles, addì ventotto luglio duemilasedici.

Briselē, divi tūkstoši sešpadsmitā gada divdesmit astotajā jūlijā.

Priimta du tūkstančiai šešioliktų metų liepos dvidešimt aštuntą dieną Briuselyje.

Kelt Brüsszelben, a kétezer-tizenhatodik év július havának huszonnyolcadik napján.

Magħmul fi Brussell, fit-tmienja u għoxrin jum ta’ Lulju fis-sena elfejn u sittax.

Gedaan te Brussel, achtentwintig juli tweeduizend zestien.

Sporządzono w Brukseli dnia dwudziestego ósmego lipca roku dwa tysiące szesnastego.

Feito em Bruxelas, em vinte e oito de julho de dois mil e dezasseis.

Întocmit la Bruxelles la douăzeci și opt iulie două mii șaisprezece.

V Bruseli dvadsiateho ôsmeho júla dvetisícšestnásť.

V Bruslju, dne osemindvajsetega julija leta dva tisoč šestnajst.

Tehty Brysselissä kahdentenakymmenentenäkahdeksantena päivänä heinäkuuta vuonna kaksituhattakuusitoista.

Som skedde i Bryssel den tjugoåttonde juli år tjugohundrasexton.

For the Republic of Ghana

За Европейския съюз

Рог la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Za Europsku uniju

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

Voor het Koninkrijk België

Pour le Royaume de Belgique

Für das Königreich Belgien

Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.

Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.

Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

За Република България

Za Českou republiku

På Kongeriget Danmarks vegne

Für die Bundesrepublik Deutschland

Eesti Vabariigi nimel

Thar cheann Na hÉireann

For Ireland

Για την Ελληνική Δημοκρατία

Por el Reino de España

Pour la République française

Per la Repubblica italiana

Για την Κυπριακή Δημοκρατία,

Latvijas Republikas vārdā

Lietuvos Respublikos vardu

Pour la Grand-Duché de Luxembourg

A Magyar Köztársaság részéről

Għal Malta

Voor het Koninkrijk der Nederlanden

Für die Republik Österreich

W imieniu Rzeczypospolitej Polskiej

Pela República Portuguesa

Pentru România

Za Republiko Slovenijo

Za Slovenskú republiku

Suomen tasavallan puolesta

För Republiken Finland

För Konungariket Sverige

For the United Kingdom of Great Britain and Northern Ireland

Προσαρτημα Ι

ΠΡΟΪΟΝΤΑ ΠΡΟΤΕΡΑΙΟΤΗΤΑΣ ΠΟΥ ΕΞΑΓΟΝΤΑΙ ΑΠΟ ΤΗ ΓΚΑΝΑ ΣΤΗΝ ΕΚ

Τα προϊόντα αυτά υποδεικνύονται από τη Γκάνα και κοινοποιούνται στην Επιτροπή ΣΟΕΣ το αργότερο 3 μήνες από την ημερομηνία υπογραφής της παρούσας συμφωνίας. Η Επιτροπή ΣΟΕΣ εγκρίνει τον κατάλογο προϊόντων.

Προσαρτημα ΙΙ

ΑΡΜΟΔΙΕΣ ΑΡΧΕΣ

Α. Αρμόδιες αρχές της Ευρωπαϊκής Κοινότητας,

Συναρμόδιες για τον έλεγχο είναι οι εθνικές υπηρεσίες των κρατών μελών και η Ευρωπαϊκή Επιτροπή. Από την άποψη αυτή, ισχύουν τα εξής:

— Σε ό,τι αφορά τις εξαγωγές στη Γκάνα, τα κράτη μέλη της ΕΚ έχουν την ευθύνη για τον έλεγχο των συνθηκών και απαιτήσεων που αφορούν την παραγωγή, συμπεριλαμβανομένων των νομοθετικά προβλεπόμενων επιθεωρήσεων και της έκδοσης πιστοποιητικών υγείας (ή καλής διαβίωσης των ζώων) σύμφωνα με τα συμφωνηθέντα πρότυπα και απαιτήσεις.

— Σε ό,τι αφορά τις εισαγωγές στη Γκάνα, τα κράτη μέλη έχουν την ευθύνη για τον έλεγχο της συμμόρφωσης των εισαγωγών με τους κοινοτικούς όρους εισαγωγής.

— Η Ευρωπαϊκή Επιτροπή έχει την ευθύνη του συνολικού συντονισμού, των επιθεωρήσεων / ελέγχων των συστημάτων επιθεώρησης και της αναγκαίας νομοθετικής δράσης για τη διασφάλιση της ενιαίας εφαρμογής των προτύπων και απαιτήσεων εντός της εσωτερικής αγοράς της ΕΚ.

Β. Αρμόδιες αρχές της Γκάνας

Οι αρχές αυτές υποδεικνύονται από τη Γκάνα και κοινοποιούνται στην Επιτροπή ΣΟΕΣ το αργότερο 3 μήνες από την ημερομηνία υπογραφής της παρούσας συμφωνίας. Η Επιτροπή ΣΟΕΣ εγκρίνει το τροποποιημένο προσάρτημα.

ΠΑΡΑΡΤΗΜΑ 1

ΤΕΛΩΝΕΙΑΚΟΙ ΔΑΣΜΟΙ ΕΠΙ ΤΩΝ ΠΡΟΪΟΝΤΩΝ, ΚΑΤΑΓΩΓΗΣ ΓΚΑΝΑΣ

1. Με την επιφύλαξη των παραγράφων 2, 4, 5, 6 και 7, οι τελωνειακοί δασμοί του μέρους ΕΚ (εφεξής «δασμοί ΕΚ») καταργούνται πλήρως για όλα τα προϊόντα των κεφαλαίων 1 έως 97 του εναρμονισμένου συστήματος, εξαιρουμένων των προϊόντων του κεφαλαίου 93, καταγωγής Γκάνας, κατά την έναρξη ισχύος της παρούσας συμφωνίας. Για τα προϊόντα του κεφαλαίου 93, το μέρος ΕΚ συνεχίζει να επιβάλλει τους εφαρμοστέους δασμούς μάλλον ευνοούμενου κράτους (ΜΕΚ).

2. Οι δασμοί ΕΚ των προϊόντων της δασμολογικής κλάσης 1006 , καταγωγής Γκάνας, καταργούνται από 1ης Ιανουαρίου 2010, εξαιρουμένων των δασμών ΕΚ των προϊόντων της διάκρισης 1006 10 10 , οι οποίοι καταργούνται από την έναρξη ισχύος της παρούσας συμφωνίας.

3. Τα μέρη συμφωνούν ότι οι διατάξεις του πρωτοκόλλου 3 της συμφωνίας της Κοτονού (εφεξής «πρωτόκολλο για τη ζάχαρη») παραμένουν σε ισχύ μέχρι τις 30 Σεπτεμβρίου 2009. Μετά την ημερομηνία αυτή, το μέρος ΕΚ και η Γκάνα συμφωνούν ότι το πρωτόκολλο για τη ζάχαρη δεν θα ισχύει πλέον μεταξύ τους. Για τους σκοπούς του άρθρου 4 παράγραφος 1 του πρωτοκόλλου για τη ζάχαρη, η περίοδος παράδοσης 2008/9 θα διαρκέσει από την 1η Ιουλίου 2008 μέχρι την 30ή Σεπτεμβρίου 2009. Η εγγυημένη τιμή για την περίοδο 1 Ιουλίου-30 Σεπτεμβρίου 2009 αποφασίζεται κατόπιν των διαπραγματεύσεων που προβλέπει το άρθρο 5 παράγραφος 4 του πρωτοκόλλου για τη ζάχαρη.

4. Οι δασμοί ΕΚ των προϊόντων της δασμολογικής κλάσης 1701 , καταγωγής Γκάνας, καταργούνται από 1ης Οκτωβρίου 2009. Δεν χορηγούνται άδειες εισαγωγής για τα προϊόντα που πρόκειται να εισαχθούν, εκτός αν ο εισαγωγέας αναλάβει να αγοράσει τα εν λόγω προϊόντα σε τιμή τουλάχιστον ίση με τις εγγυημένες τιμές που καθορίζονται για τη ζάχαρη που εισάγεται στο μέρος ΕΚ βάσει του πρωτοκόλλου για τη ζάχαρη.

5. α) Το μέρος ΕΚ μπορεί, κατά την περίοδο από 1ης Οκτωβρίου 2009 μέχρι 30 Σεπτεμβρίου 2015, να επιβάλει δασμό ΜΕΚ επί των προϊόντων της δασμολογικής κλάσης 1701 [ζάχαρη], καταγωγής Γκάνας, που εισάγονται καθ' υπέρβαση των ακόλουθων επιπέδων εκπεφρασμένων σε ισοδύναμο λευκής ζάχαρης, τα οποία τεκμαίρεται ότι προκαλούν διαταραχή στην αγορά ζάχαρης του μέρους ΕΚ: i) 3,5 εκατομμυρίων τόνων ανά περίοδο εμπορίας των προϊόντων αυτών, καταγωγής κρατών μελών της ομάδας των κρατών της Αφρικής, της Καραϊβικής και του Ειρηνικού (κρατών ΑΚΕ) που έχουν υπογράψει τη συμφωνία του Κοτονού, και ii) 1,38 εκατομμυρίου τόνων κατά την περίοδο εμπορίας 2009/2010 των προϊόντων αυτών, καταγωγής κρατών ΑΚΕ, που δεν έχουν αναγνωρισθεί από τα Ηνωμένα Έθνη ως λιγότερο ανεπτυγμένες χώρες. Η ποσότητα του 1,3 εκατομμυρίου τόνων αυξάνεται σε 1,45 εκατομμύριο τόνους για την περίοδο εμπορίας 2010/2011 και 1,6 εκατομμύριο τόνους για τις επόμενες τέσσερις περιόδους εμπορίας. β) Οι διατάξεις της παραγράφου 5, στοιχείο α) δεν εφαρμόζονται στην εισαγωγή προϊόντων της δασμολογικής κλάσης 1701 , καταγωγής οποιουδήποτε κράτους της Δυτικής Αφρικής, που αναγνωρίζεται από τα Ηνωμένα Έθνη ως λιγότερο ανεπτυγμένη χώρα. Εντούτοις, οι εισαγωγές αυτές συνεχίζουν να υπόκεινται στις διατάξεις του άρθρου 25 ( 3 ). γ) Η επιβολή του εφαρμοζόμενου ΜΕΚ παύει στο τέλος της περιόδου εμπορίας για την οποία εισήχθη. δ) Κάθε μέτρο που λαμβάνεται σύμφωνα με την παρούσα παράγραφο κοινοποιείται αμέσως στην Επιτροπή ΣΟΕΣ και αποτελεί αντικείμενο περιοδικών διαβουλεύσεων στο πλαίσιο του εν λόγω οργάνου.

6. Από 1ης Οκτωβρίου 2015, για τον σκοπό της εφαρμογής των διατάξεων του άρθρου 25, τεκμαίρεται ότι παρουσιάζονται διαταραχές στις αγορές των προϊόντων της δασμολογικής κλάσης 1701 , όταν η τιμή αγοράς της λευκής ζάχαρης στην Ευρωπαϊκή Κοινότητα μειωθεί κατά τη διάρκεια δύο διαδοχικών μηνών σε επίπεδα μικρότερα από το 80 % της τιμής αγοράς της λευκής ζάχαρης που ίσχυε στην Ευρωπαϊκή Κοινότητα κατά την προηγούμενη περίοδο εμπορίας.

7. Από 1ης Ιανουαρίου 2008 μέχρι τις 30 Σεπτεμβρίου 2015, τα προϊόντα των δασμολογικών κλάσεων 1704 90 99 , 1806 10 30 , 1806 10 90 , 2106 90 59 και 2106 90 98 υπόκεινται σε ειδικό μηχανισμό επαγρύπνησης προκειμένου να εξασφαλισθεί ότι δεν καταστρατηγούνται οι ρυθμίσεις που προβλέπονται στις παραγράφους 4 και 5. Σε περίπτωση σωρευτικής αύξησης των εισαγωγών των εν λόγω προϊόντων, καταγωγής Γκάνας, κατά ποσοστό ανώτερο του 20 % κατ' όγκο εντός περιόδου 12 συνεχών μηνών σε σύγκριση με τον μέσο όρο των ετήσιων εισαγωγών των τριών προηγούμενων δωδεκαμήνων, το μέρος ΕΚ αναλύει τον τρόπο διεξαγωγής των εμπορικών συναλλαγών, την οικονομική αιτιολογία και το περιεχόμενο των εν λόγω εισαγωγών σε ζάχαρη και, ένα θεωρήσει ότι οι εισαγωγές αυτές χρησιμοποιούνται για την καταστρατήγηση των ρυθμίσεων που προβλέπουν οι παράγραφοι 4 και 5, μπορεί να αναστέλλει την προτιμησιακή μεταχείριση και να εισαγάγει τον ειδικό δασμό μάλλον ευνοουμένου κράτους που εφαρμόζεται στις εισαγωγές σύμφωνα με το Κοινό Δασμολόγιο της Ευρωπαϊκής Κοινότητας για τα προϊόντα των δασμολογικών κλάσεων 1704 90 99 , 1806 10 30 ,